title: Εκτελεστικός κανονισμός (ΕΕ) αριθ. 1051/2014 της Επιτροπής, της 2ας Οκτωβρίου 2014 , για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pomelo de Corse (ΠΓΕ)]

text:
               8.10.2014

               EL

               Επίσημη Εφημερίδα της Ευρωπαϊκής Ένωσης

               L 292/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1051/2014 ΤΗΣ ΕΠΙΤΡΟΠΉΣ
   της 2ας Οκτωβρίου 2014
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Pomelo de Corse (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΚ) αριθ. 1151/2012, η αίτηση για την καταχώριση της ονομασίας «Pomelo de Corse» που κατέθεσε η Γαλλία, δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή, βάσει του άρθρου 51 του κανονισμού (ΕΕ) αριθ. 1151/2012, η ονομασία «Pomelo de Corse» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Pomelo de Corse» (ΠΓΕ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 1.6. Φρούτα, λαχανικά και δημητριακά, νωπά ή μεταποιημένα, του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Οκτωβρίου 2014.

            Για την Επιτροπή,

            εξ ονόματος του Προέδρου,

         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 125 της 26.4.2014, σ. 15.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2015/638 της Επιτροπής, της 22ας Απριλίου 2015, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
               24.4.2015

               EL

               Επίσημη Εφημερίδα της Ευρωπαϊκής Ένωσης

               L 106/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/638 ΤΗΣ ΕΠΙΤΡΟΠΉΣ
   της 22ας Απριλίου 2015
   για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών (ΕΚ) αριθ. 1216/2009 και (ΕΚ) αριθ. 614/2009 του Συμβουλίου (2), και ιδίως το άρθρο 5 παράγραφος 6 στοιχείο α),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1484/95 της Επιτροπής (3) καθόρισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

               (2)

               Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών καθώς και της αυγοαλβουμίνης, προκύπτει ότι πρέπει να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβάνοντας υπόψη τις διακυμάνσεις των τιμών ανάλογα με την καταγωγή.

               (3)

               Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

               (4)

               Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο που παρατίθεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Απριλίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, σχετικά με τη θέσπιση λεπτομερών κανόνων για την εφαρμογή του συστήματος συμπληρωματικών δασμών κατά την εισαγωγή και με τον καθορισμό αντιπροσωπευτικών τιμών στους τομείς του κρέατος πουλερικών και των αυγών και της αυγοαλβουμίνης καθώς και με την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

      ΠΑΡΑΡΤΗΜΑ

            «ΠΑΡΑΡΤΗΜΑ I

                        Κωδικός ΣΟ

                        Περιγραφή των εμπορευμάτων

                        Αντιπροσωπευτική τιμή
                        (σε EUR/100 kg)

                        Εγγύηση που αναφέρεται στο άρθρο 3
                        (σε EUR/100 kg)

                        Καταγωγή (1)

                        0207 12 10

                        Σφάγια από κοτόπουλα, που ονομάζονται “κοτόπουλα 70 %”, κατεψυγμένα

                        135,5

                        0

                        AR

                        0207 12 90

                        Σφάγια από κοτόπουλα, που ονομάζονται “κοτόπουλα 65 %”, κατεψυγμένα

                        151,2

                        0

                        AR

                        165,1

                        0

                        BR

                        0207 14 10

                        Τεμάχια χωρίς κόκαλα από πετεινούς ή κότες, κατεψυγμένα

                        324,1

                        0

                        AR

                        236,2

                        19

                        BR

                        356,1

                        0

                        CL

                        306,4

                        0

                        TH

                        0207 14 50

                        Στήθη από κοτόπουλα, κατεψυγμένα

                        218,8

                        0

                        BR

                        0207 27 10

                        Τεμάχια χωρίς κόκαλα από γαλοπούλες, κατεψυγμένα

                        332,5

                        0

                        BR

                        344,4

                        0

                        CL

                        0408 91 80

                        Αυγά χωρίς το τσόφλι αποξεραμένα

                        381,1

                        0

                        AR

                        1602 32 11

                        Παρασκευάσματα άψητα από πετεινούς ή κότες

                        279,4

                        2

                        BR

         (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός “ZZ” αντιπροσωπεύει “άλλες χώρες καταγωγής”.»


title: Εκτελεστικός κανονισμός (ΕΕ) 2015/2320 της Επιτροπής, της 8ης Δεκεμβρίου 2015, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               12.12.2015

               EL

               Επίσημη Εφημερίδα της Ευρωπαϊκής Ένωσης

               L 328/62

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2320 ΤΗΣ ΕΠΙΤΡΟΠΉΣ
   της 8ης Δεκεμβρίου 2015
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογήν των γενικών αυτών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.

               (4)

               Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Δεκεμβρίου 2015.

            Για την Επιτροπή,

            εξ ονόματος του Προέδρου,

         Heinz ZOUREK

            Γενικός Διευθυντής Φορολογίας και Τελωνειακής Ένωσης

      (1)  ΕΕ L 256 της 7.9.1987, σ. 1.

      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (κωδικός ΣΟ)

                  Αιτιολογία

                  (1)

                  (2)

                  (3)

                  Είδος αποτελούμενο από στιλπνό διαφανές υφασμένο ύφασμα (100 % πολυεστέρας), με μηχανικά κεντημένη διακόσμηση που παρουσιάζεται σε ρολό στήριξης μήκους 300 cm.
                  Μία από τις δύο μακρές πλευρές του είδους είναι ραμμένη με γαζί τύπου «ίντερλοκ» και διαθέτει συρμάτινο κορδόνι επικαλυμμένο με ύφασμα και περασμένο στη σήραγγα που δημιουργεί η ραφή. Το απέναντι άκρο έχει ούγια πυκνής ύφανσης για να μην ξεφτίζει το ύφασμα, ενώ οι άκρες του υφαδιού εξέχουν από το ύφασμα σαν κρόσσια.
                  Το μήκος του υφάσματος που αποκόπτεται από το ρολό αντιστοιχεί στο πλάτος της μελλοντικής κουρτίνας. Το ύφασμα αυτό μετατρέπεται σε κουρτίνα απλώς αποκοπτόμενο στο απαιτούμενο μήκος στο άκρο της πυκνοϋφασμένης ούγιας και στριφώνοντας την πλευρά αυτή και τις δύο πλευρές που κόπηκαν από το ρολό. Το ραμμένο με γαζί τύπου «ίντερλοκ» άκρο αποτελεί τη βάση της κουρτίνας και παραμένει ως έχει στο ρολό.
                  (Βλέπε εικόνες) (1)

                  6303 92 90

                  Η κατάταξη διέπεται από τους γενικούς κανόνες 1, 2α) και 6 για την ερμηνεία της Συνδυασμένης Ονοματολογίας, τη σημείωση 7δ του τμήματος XI και το κείμενο των κωδικών ΣΟ 6303, 6303 92 και 6303 92 90.
                  Το είδος έχει τα ουσιώδη χαρακτηριστικά έτοιμης κουρτίνας της κλάσης 6303, επειδή είναι σαφώς έτοιμο να μετατραπεί σε κουρτίνα με μικρές παρεμβάσεις. Αφού το ύφασμα αποκοπεί από το ρολό, απαιτείται απλώς να κοπεί στο επιθυμητό μήκος της κουρτίνας και να στριφωθεί (βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 6303, δεύτερη παράγραφος).
                  Το μη τελειωμένο είδος θεωρείται έτοιμο διότι έχει ήδη ένα στριφωμένο άκρο (άκρο ραμμένο με γαζί τύπου «ίντερλοκ»).
                  Ως εκ τούτου, το είδος πρέπει να καταταχθεί στον κωδικό ΣΟ 6303 92 90, ως παραπέτασμα από συνθετικές ίνες.

                  1

                  2

                  3

         (1)  Οι εικόνες έχουν αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2016/1046 της Επιτροπής, της 28ης Ιουνίου 2016, για την επιβολή οριστικού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου

text:
                  29.6.2016

                  EL

                  Επίσημη Εφημερίδα της Ευρωπαϊκής Ένωσης

                  L 170/19

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1046 ΤΗΣ ΕΠΙΤΡΟΠΉΣ
      της 28ης Ιουνίου 2016
      για την επιβολή οριστικού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 2,
      Εκτιμώντας τα ακόλουθα:
      A.   ΔΙΑΔΙΚΑΣΙΑ
      1.   Ισχύοντα μέτρα

                  (1)

                  Κατόπιν έρευνας αντιντάμπινγκ («αρχική έρευνα») σύμφωνα με το άρθρο 5 του βασικού κανονισμού, το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας («ΛΔΚ» ή «οικεία χώρα») με τον εκτελεστικό κανονισμό (ΕΕ) αριθ. 511/2010 του Συμβουλίου (2) («αρχικά μέτρα»).

                  (2)

                  Τα αρχικά μέτρα που επιβλήθηκαν έλαβαν τη μορφή κατ' αξίαν δασμολογικού συντελεστή ύψους 64,3 %.

                  (3)

                  Το 2012 και το 2013, ύστερα από δύο έρευνες κατά της καταστρατήγησης, τα αρχικά μέτρα επεκτάθηκαν καταρχάς στις εισαγωγές σύρματος από μολυβδαίνιο που αποστέλλονται από τη Μαλαισία (3) και, κατά δεύτερον, στις εισαγωγές σύρματος από μολυβδαίνιο από τη ΛΔΚ, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm (4). Στις 30 Οκτωβρίου 2015, ύστερα από τρίτη έρευνα κατά της καταστρατήγησης, τα μέτρα επεκτάθηκαν σε σύρμα από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm (5).

            2.   Έναρξη επανεξέτασης ενόψει της λήξης ισχύος των μέτρων

                  (4)

                  Σε συνέχεια της δημοσίευσης ανακοίνωσης για την επικείμενη λήξη ισχύος (6) των μέτρων αντιντάμπινγκ, η Επιτροπή έλαβε αίτηση για την έναρξη επανεξέτασης ενόψει της λήξης ισχύος των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού.

                  (5)

                  Η («αίτηση υποβλήθηκ»), που είναι η κύρια παραγωγός σύρματος από μολυβδαίνιο της Ένωσης και αντιπροσωπεύει το 90 % της συνολικής ενωσιακής παραγωγής.

                  (6)

                  Η αίτηση βασίζεται στον λόγο ότι η λήξη της ισχύος των μέτρων θα έχει ως πιθανό αποτέλεσμα την επανάληψη του ντάμπινγκ και της ζημίας για τον κλάδο παραγωγής της Ένωσης.

                  (7)

                  Στις 12 Ιουνίου 2015 η Επιτροπή κίνησε επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού, προκειμένου να καθορίσει αν η λήξη της ισχύος των μέτρων είναι πιθανόν να οδηγήσει στη συνέχιση ή την επανάληψη του ντάμπινγκ και της ζημίας. Δημοσίευσε ανακοίνωση στην Επίσημη Εφημερίδα της Ευρωπαϊκής Ένωσης
                      (7) («ανακοίνωση για την έναρξη διαδικασίας»).

            3.   Ενδιαφερόμενα μέρη

                  (8)

                  Στην ανακοίνωση για την έναρξη της διαδικασίας η Επιτροπή κάλεσε τα ενδιαφερόμενα μέρη να έλθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή πληροφόρησε ειδικά την αιτούσα, άλλους γνωστούς παραγωγούς της Ένωσης, τους παραγωγούς-εξαγωγείς, τους εισαγωγείς και τους χρήστες στην Ένωση που είναι γνωστό ότι ενδιαφέρονται και τις αρχές της Κίνας σχετικά με την έναρξη της επανεξέτασης ενόψει της λήξης ισχύος των μέτρων και τους κάλεσε να συμμετάσχουν.

                  (9)

                  Όλα τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της επανεξέτασης και να ζητήσουν ακρόαση από την Επιτροπή και/ή από τον σύμβουλο ακροάσεων σε διαδικασίες εμπορικών προσφυγών.

            3.1.   Δειγματοληψία

                  (10)

                  Στην ανακοίνωση για την έναρξη της διαδικασίας, η Επιτροπή ανέφερε ότι ήταν πιθανό να προβεί σε δειγματοληψία των ενδιαφερόμενων μερών σύμφωνα με το άρθρο 17 του βασικού κανονισμού.

            (a)   Δειγματοληψία εισαγωγέων

                  (11)

                  Για να αποφασιστεί κατά πόσον η δειγματοληψία ήταν αναγκαία και, εάν ναι, να επιλεγεί δείγμα, η Επιτροπή ζήτησε από όλους τους μη συνδεδεμένους εισαγωγείς να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας.

                  (12)

                  Κανένας εισαγωγέας δεν προσήλθε για να προσκομίσει τις πληροφορίες που είχαν ζητηθεί στην ανακοίνωση για την έναρξη διαδικασίας.

            (b)   Δειγματοληψία παραγωγών-εξαγωγέων στη ΛΔΚ

                  (13)

                  Λόγω του εμφανώς μεγάλου αριθμού παραγωγών-εξαγωγέων στη ΛΔΚ, στην ανακοίνωση για την έναρξη έρευνας εξετάστηκε η δυνατότητα διενέργειας δειγματοληψίας.

                  (14)

                  Για να αποφασιστεί κατά πόσον η δειγματοληψία ήταν αναγκαία και, εάν ήταν, να επιλεγεί δείγμα, η Επιτροπή ζήτησε από όλους τους παραγωγούς-εξαγωγείς στη ΛΔΚ να παράσχουν τις πληροφορίες που ορίζονται στις ανακοινώσεις για την έναρξη έρευνας. Επιπλέον, η Επιτροπή ζήτησε από την αποστολή της ΛΔΚ στην Ευρωπαϊκή Ένωση να εντοπίσει και/ή να επικοινωνήσει με άλλους παραγωγούς-εξαγωγείς που, ενδεχομένως, θα ενδιαφέρονταν να συμμετάσχουν στην έρευνα.

                  (15)

                  Μόνο μία εταιρεία στη ΛΔΚ υπέβαλε συμπληρωμένο έντυπο δειγματοληψίας στις 29 Ιουνίου 2015. Ωστόσο, οι πληροφορίες που παρασχέθηκαν από την εταιρεία αυτή δεν περιλαμβάνουν στοιχεία για εξαγωγές του υπό εξέταση προϊόντος στην Ένωση όπως ορίζεται στην αιτιολογική σκέψη 23 παρακάτω, αλλά μόνο για άλλους τύπους σύρματος από μολυβδαίνιο, με μέγιστη διάσταση της εγκάρσιας τομής που υπερβαίνει τα 4,0 mm. Η εταιρεία κλήθηκε στη συνέχεια, στις 25 Αυγούστου 2015, να υποβάλει παρατηρήσεις ή πληροφορίες στο πλαίσιο της επανεξέτασης ενόψει της λήξης ισχύος. Παρ' όλα αυτά, η εταιρεία δεν έδωσε καμία απάντηση στο αίτημα αυτό. Επιπλέον, η εν λόγω εταιρεία συμμετείχε σε αυτό το στάδιο της έρευνας κατά της καταστρατήγησης που οδήγησε στη θέσπιση του κανονισμού (ΕΕ) 2015/1952. Με βάση τις εκτιμήσεις αυτές η Επιτροπή έκρινε ότι η εν λόγω εταιρεία δεν θα πρέπει να συμπεριληφθεί στο δείγμα.

                  (16)

                  Επειδή δεν παρουσιάστηκε κανένας άλλος κινέζος παραγωγός-εξαγωγέας, η δειγματοληψία δεν ήταν αναγκαία.

            3.2.   Ερωτηματολόγια και επισκέψεις επαλήθευσης

                  (17)

                  Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανότητας συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης.

                  (18)

                  Η Επιτροπή έστειλε ερωτηματολόγια στους δύο γνωστούς παραγωγούς της Ένωσης. Ένας παραγωγός της Ένωσης (η Plansee SE), που αντιπροσωπεύει περίπου το 90 % των συνολικών πωλήσεων του ενωσιακού κλάδου παραγωγής, απάντησε στο ερωτηματολόγιο. Ο άλλος παραγωγός της Ένωσης διατύπωσε, στις 11 Μαΐου 2015, την επιθυμία να παραμείνει ουδέτερος όσον αφορά την έρευνα και δεν υπέβαλε απάντηση στο ερωτηματολόγιο που έλαβε στις 12 Ιουνίου 2015.

                  (19)

                  Δεν εστάλησαν ερωτηματολόγια στους κινέζους παραγωγούς-εξαγωγείς δεδομένου ότι, όπως αναφέρεται στις αιτιολογικές σκέψεις 13 έως 16, κανένας από αυτούς δεν αναγγέλθηκε.

                  (20)

                  Η Επιτροπή έστειλε ερωτηματολόγια σε εννέα χρήστες που αναγγέλθηκαν μετά την έναρξη της έρευνας και έλαβε πέντε απαντήσεις από τους χρήστες του υπό εξέταση προϊόντος.

                  (21)

                  Σύμφωνα με το άρθρο 16 του βασικού κανονισμού, πραγματοποιήθηκε μία επιτόπια επαλήθευση στις εγκαταστάσεις του παραγωγού της Ένωσης Plansee SE, Αυστρία.

            4.   Περίοδος έρευνας επανεξέτασης και υπό εξέταση περίοδος

                  (22)

                  Η έρευνα με αντικείμενο την πιθανότητα συνέχισης ή επανάληψης του ντάμπινγκ κάλυψε την περίοδο από την 1η Απριλίου 2014 έως τις 31 Μαρτίου 2015 («περίοδος έρευνας επανεξέτασης»). Η εξέταση των τάσεων σχετικά με την εκτίμηση του ενδεχομένου συνέχισης ή επανάληψης της ζημίας κάλυψε την περίοδο από την 1η Ιανουαρίου 2012 έως το τέλος της περιόδου έρευνας επανεξέτασης («υπό εξέταση περίοδος»).

            B.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
      1.   Υπό εξέταση προϊόν

                  (23)

                  Το υπό εξέταση προϊόν είναι το σύρμα από μολυβδαίνιο, το οποίο περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας, το οποίο υπάγεται επί του παρόντος στον κωδικό ΣΟ ex 8102 96 00.

            2.   Ομοειδές προϊόν

                  (24)

                  Η έρευνα έδειξε ότι τα ακόλουθα προϊόντα έχουν τα ίδια βασικά φυσικά και χημικά χαρακτηριστικά, καθώς και τις ίδιες βασικές χρήσεις:

                              —

                              το υπό εξέταση προϊόν,

                              —

                              το προϊόν που παράγεται και πωλείται στην Ένωση από τον ενωσιακό κλάδο παραγωγής.

                  (25)

                  Η Επιτροπή κατέληξε στο συμπέρασμα ότι τα εν λόγω προϊόντα είναι ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

            Γ.   ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ
      1.   Προκαταρκτικές παρατηρήσεις

                  (26)

                  Σύμφωνα με το άρθρο 11 παράγραφος 2 του βασικού κανονισμού, εξετάστηκε αν υπήρχε πρακτική ντάμπινγκ και αν η λήξη της ισχύος των μέτρων ήταν πιθανό να οδηγήσει στη συνέχιση ή την επανάληψη του ντάμπινγκ.

                  (27)

                  Όπως αναφέρθηκε ανωτέρω στην αιτιολογική σκέψη 16, κανένας από τους παραγωγούς-εξαγωγείς της Κίνας δεν συνεργάστηκε στην τρέχουσα έρευνα και, ως εκ τούτου, χρειάστηκε να χρησιμοποιηθούν τα διαθέσιμα πραγματικά στοιχεία σύμφωνα με το άρθρο 18 του βασικού κανονισμού.

                  (28)

                  Σε αυτό το πλαίσιο, οι κινεζικές αρχές ενημερώθηκαν δεόντως για το γεγονός ότι, ως συνέπεια της άρνησης συνεργασίας από τους κινέζους παραγωγούς-εξαγωγείς, η Επιτροπή μπορούσε να εφαρμόσει το άρθρο 18 του βασικού κανονισμού όσον αφορά τα συμπεράσματα για τη ΛΔΚ. Για το θέμα αυτό δεν διατυπώθηκαν παρατηρήσεις.

                  (29)

                  Σε αυτή τη βάση και σύμφωνα με το άρθρο 18 παράγραφος 1 του βασικού κανονισμού, τα συμπεράσματα σχετικά με την πιθανότητα συνέχισης ή επανάληψης του ντάμπινγκ που παρατίθενται παρακάτω βασίστηκαν στα διαθέσιμα πραγματικά στοιχεία. Για τον σκοπό αυτόν χρησιμοποιήθηκαν η αίτηση για την επανεξέταση ενόψει της λήξης ισχύος των μέτρων, οι στατιστικές της Eurostat, τα στοιχεία που συνέλεξαν τα κράτη μέλη σύμφωνα με το άρθρο 14 παράγραφος 6 του βασικού κανονισμού («βάση δεδομένων του άρθρο 14 παράγραφος 6») και τα στοιχεία που συλλέχθηκαν κατά τη διάρκεια των προηγούμενων υποθέσεων (βλέπε αιτιολογική σκέψη 3) σχετικά με το ίδιο υπό εξέταση προϊόν. Επίσης αναλύθηκαν στοιχεία από τη βάση δεδομένων στατιστικών στοιχείων εξαγωγών της Κίνας. Ωστόσο, η ανάλυση έδειξε ότι η δομή κωδικοποίησης για το υπό εξέταση προϊόν δεν ήταν αρκετά ακριβής ώστε να παρέχει χρήσιμες πληροφορίες. Επομένως, αυτή η πηγή πληροφοριών δεν ήταν δυνατόν να χρησιμοποιηθεί.

            2.   Ντάμπινγκ κατά τη διάρκεια της περιόδου έρευνας επανεξέτασης

      2.1.   Ανάλογη χώρα

                  (30)

                  Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίζεται με βάση την τιμή ή την κατασκευασμένη αξία σε τρίτη χώρα με οικονομία αγοράς. Για τον σκοπό αυτόν, χρειάστηκε να επιλεγεί τρίτη χώρα με οικονομία αγοράς («ανάλογη χώρα»).

                  (31)

                  Οι ΗΠΑ επιλέχθηκαν ως ανάλογη χώρα στην αρχική έρευνα. Στην ανακοίνωση για την έναρξη της παρούσας έρευνας, η Επιτροπή πρότεινε τη χρήση της Ινδίας ως ανάλογης χώρας με την αιτιολογία ότι ο παραγωγός στις ΗΠΑ έχει σταματήσει την παραγωγή σύρματος από μολυβδαίνιο από την περίοδο της αρχικής έρευνας. Η Επιτροπή κάλεσε τα ενδιαφερόμενα μέρη να υποβάλουν παρατηρήσεις όσον αφορά την καταλληλότητα αυτής της επιλογής, αλλά κανένα ενδιαφερόμενο μέρος δεν διατύπωσε παρατηρήσεις.

                  (32)

                  Η Επιτροπή ζήτησε πληροφορίες σχετικά με τους παραγωγούς σύρματος από μολυβδαίνιο σε άλλες πιθανές ανάλογες χώρες και επικοινώνησε με την Ινδία, την Ιαπωνία, το Μεξικό, την Ουκρανία και τις ΗΠΑ, καλώντας όλους τους γνωστούς παραγωγούς σύρματος από μολυβδαίνιο σε αυτές τις χώρες να παράσχουν τις απαραίτητες πληροφορίες.

                  (33)

                  Καμία από τις εταιρείες στις χώρες αυτές δεν συμφώνησε να συνεργαστεί στην έρευνα. Επιπλέον, δεν υπάρχουν ενδείξεις για τυχόν άλλες χώρες στις οποίες να υπάρχει πιθανότητα παραγωγής σύρματος από μολυβδαίνιο. Συνεπώς, η Επιτροπή έπρεπε να προσανατολιστεί στην αγορά της Ένωσης επειδή ήταν η μόνη δυνατή επιλογή για τον προσδιορισμό της κανονικής αξίας, σύμφωνα με το άρθρο 2 παράγραφος 7 στοιχείο α) του βασικού κανονισμού.

            2.2.   Κανονική αξία

                  (34)

                  Τα στοιχεία σχετικά με την παραγωγή και τις πωλήσεις του ομοειδούς προϊόντος στην αγορά της Ένωσης, που έστειλαν οι δύο παραγωγοί της Ένωσης, χρησιμοποιήθηκαν ως βάση για τον προσδιορισμό της κανονικής αξίας για τους παραγωγούς-εξαγωγείς της ΛΔΚ.

                  (35)

                  Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον ήταν αντιπροσωπευτικός ο συνολικός όγκος των πωλήσεων του ομοειδούς προϊόντος στην ενωσιακή αγορά από τον ενωσιακό κλάδο παραγωγής κατά την περίοδο της έρευνας επανεξέτασης. Οι εν λόγω πωλήσεις θεωρούνται αντιπροσωπευτικές αν ο συνολικός όγκος των πωλήσεων σε ανεξάρτητους πελάτες αντιπροσωπεύει τουλάχιστον το 5 % του συνολικού όγκου των κινεζικών εξαγωγικών πωλήσεων του υπό εξέταση προϊόντος στην Ένωση κατά την περίοδο της έρευνας επανεξέτασης. Σε αυτή τη βάση, οι πωλήσεις του ομοειδούς προϊόντος του κλάδου παραγωγής της Ένωσης στην αγορά της Ένωσης ήταν αντιπροσωπευτικές.

                  (36)

                  Από την έρευνα προέκυψε ότι η μέση σταθμισμένη τιμή πώλησης του ενωσιακού κλάδου παραγωγής ήταν επικερδής κατά την περίοδο της έρευνας επανεξέτασης και, επομένως, θα μπορούσε να θεωρηθεί ότι οι πωλήσεις πραγματοποιήθηκαν στο πλαίσιο των συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού.

                  (37)

                  Οι πωλήσεις του κλάδου παραγωγής της Ένωσης στην αγορά της Ένωσης ήταν κερδοφόρες κατά την περίοδο της έρευνας επανεξέτασης και πραγματοποιήθηκαν σε αντιπροσωπευτικές ποσότητες. Συνεπώς, η κανονική αξία καθορίστηκε με βάση την τιμή πώλησης του ομοειδούς προϊόντος από τον ενωσιακό κλάδο παραγωγής σε ανεξάρτητους πελάτες στην Ένωση.

            2.3.   Τιμή εξαγωγής

                  (38)

                  Όπως προαναφέρεται στην αιτιολογική σκέψη 27, λόγω της μη συνεργασίας εκ μέρους των κινέζων παραγωγών-εξαγωγέων, η τιμή εξαγωγής υπολογίστηκε με βάση τα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού, δηλαδή τα στοιχεία της βάσης δεδομένων του άρθρου 14 παράγραφος 6 που διασταυρώθηκαν με τις πληροφορίες που περιείχε η αίτηση και οι στατιστικές της Eurostat.

            2.4.   Σύγκριση

                  (39)

                  Η Επιτροπή συνέκρινε την κανονική αξία και την τιμή εξαγωγής σε επίπεδο τιμών εκ του εργοστασίου. Λόγω της μη συνεργασίας από την πλευρά των κινέζων παραγωγών-εξαγωγέων, δεν κατέστη δυνατόν να προσδιοριστούν οι τύποι προϊόντων που εξάγονταν από τη ΛΔΚ. Επομένως, η σύγκριση ανά τύπο προϊόντος δεν ήταν εφικτή. Στις περιπτώσεις που κρίθηκε αιτιολογημένο για να διασφαλιστεί δίκαιη σύγκριση, η τιμή εξαγωγής και η κανονική αξία προσαρμόστηκαν ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Πραγματοποιήθηκαν προσαρμογές ώστε να ληφθούν υπόψη το κόστος μεταφοράς (εγχώριες μεταφορές και θαλάσσιοι ναύλοι), το κόστος ασφάλισης και τα τέλη εκτελωνισμού, με βάση τις πληροφορίες που συλλέχθηκαν κατά την αρχική έρευνα.

            2.5.   Περιθώριο ντάμπινγκ

                  (40)

                  Η Επιτροπή συνέκρινε τη σταθμισμένη μέση κανονική αξία με τη σταθμισμένη μέση τιμή εξαγωγής, όπως προβλέπεται σύμφωνα με το άρθρο 2 παράγραφοι 11 και 12 του βασικού κανονισμού.

                  (41)

                  Σε αυτή τη βάση, το μέσο σταθμισμένο περιθώριο ντάμπινγκ, εκφρασμένο ως ποσοστό της τιμής CIF (κόστος, ασφάλιση, ναύλος) στα σύνορα της Ένωσης πριν από την καταβολή του δασμού, είναι 49,6 %.

            3.   Εξέλιξη των εισαγωγών σε περίπτωση κατάργησης των μέτρων

                  (42)

                  Σε συνέχεια των συμπερασμάτων σχετικά με το ντάμπινγκ κατά την περίοδο έρευνας επανεξέτασης, η Επιτροπή διερεύνησε την πιθανότητα συνέχισης της πρακτικής ντάμπινγκ εάν επιτραπεί η κατάργηση των μέτρων. Αναλύθηκαν τα ακόλουθα στοιχεία: η παραγωγική ικανότητα και η πλεονάζουσα παραγωγική ικανότητα στη ΛΔΚ, η κινεζική εξαγωγική συμπεριφορά σε άλλες τρίτες χώρες και η ελκυστικότητα της αγοράς της Ένωσης.

            3.1.   Παραγωγική και πλεονάζουσα ικανότητα στη ΛΔΚ

                  (43)

                  Ελλείψει δημόσια διαθέσιμων πληροφοριών και λόγω της άρνησης συνεργασίας εκ μέρους των κινέζων παραγωγών-εξαγωγέων, η παραγωγική ικανότητα και η πλεονάζουσα παραγωγική ικανότητα στη ΛΔΚ καθορίστηκαν με βάση τις εκτιμήσεις που υπέβαλε η αιτούσα στην αίτησή της και με βάση την καλύτερη γνώση της αγοράς. Οι εν λόγω εκτιμήσεις μπόρεσαν να διασταυρωθούν με τα στοιχεία που συγκεντρώθηκαν κατά την αρχική έρευνα και κατά την έρευνα κατά της καταστρατήγησης του Οκτωβρίου 2015, που αναφέρεται στην αιτιολογική σκέψη 3, και διαπιστώθηκε ότι ευσταθούσαν.

                  (44)

                  Σε αυτή τη βάση, κατά την περίοδο της έρευνας επανεξέτασης, η παραγωγική ικανότητα ήταν περίπου 3 400 τόνοι, η πραγματική παραγωγή περίπου 750 τόνοι και, συνεπώς, η πλεονάζουσα παραγωγική ικανότητα, περίπου 2 650 τόνοι. Η εκτιμώμενη πλεονάζουσα παραγωγική ικανότητα ήταν πολλαπλάσια της κατανάλωσης της Ένωσης κατά τη διάρκεια της περιόδου της έρευνας επανεξέτασης. Λόγω της ελκυστικότητας της αγοράς της Ένωσης, που περιγράφεται παρακάτω στις αιτιολογικές σκέψεις 48 και 50, είναι πιθανό ότι μεγάλο μέρος αυτής της πλεονάζουσας παραγωγικής ικανότητας θα χρησιμοποιηθεί για την παραγωγή για εξαγωγές προς την Ένωση.

                  (45)

                  Η εκτιμώμενη μεγάλη πλεονάζουσα παραγωγική ικανότητα στη ΛΔΚ δείχνει ότι υπάρχουν σημαντικές δυνατότητες για τους κινέζους παραγωγούς να αυξήσουν τις εξαγωγές τους. Η κατανάλωση σύρματος από μολυβδαίνιο εξαρτάται σε μεγάλο βαθμό από την παραγωγή χειροκίνητων κιβωτίων ταχυτήτων για τη βιομηχανία αυτοκινήτων και φορτηγών. Ενώ είναι αλήθεια ότι η κατανάλωση σύρματος από μολυβδαίνιο στην κινεζική εγχώρια αγορά μπορεί να αυξηθεί με την προοπτική της ανάπτυξης της αυτοκινητοβιομηχανίας στη ΛΔΚ, η πλεονάζουσα παραγωγική ικανότητα υπερβαίνει κατά πολύ την κατανάλωση της Ένωσης. Ως εκ τούτου, ακόμη και αν υποτεθεί ότι αυξάνεται η εγχώρια κατανάλωση στη ΛΔΚ, είναι πιθανόν ότι η πλεονάζουσα παραγωγική ικανότητα θα παραμείνει σημαντική και με μεγάλες δυνατότητες για εξαγωγή. Επιπλέον, το επιχειρηματικό δυναμικό για αύξηση της ζήτησης σε άλλες σημαντικές αγορές κατασκευής αυτοκινήτων, όπως οι ΗΠΑ, η Ιαπωνία, η Κορέα και η Νότια Αμερική είναι σχετικά μικρό δεδομένου ότι αυτές εστιάζονται κυρίως στα αυτόματα κιβώτια ταχυτήτων που δεν χρησιμοποιούν σύρμα από μολυβδαίνιο.

                  (46)

                  Συνεπώς, αν επιτραπεί η λήξη ισχύος των μέτρων στην Ένωση, δεδομένης της μεγάλης πλεονάζουσας παραγωγικής ικανότητας στη ΛΔΚ με περιορισμένη ζήτηση για το προϊόν σε άλλες μεγάλες αγορές τρίτων χωρών καθώς και το γεγονός ότι, κατά πάσα πιθανότητα, μεγάλο τμήμα της εν λόγω πλεονάζουσας παραγωγικής ικανότητας δεν θα απορροφηθεί από την εγχώρια κατανάλωση στην Κίνα, οι κινέζοι εξαγωγείς θα έχουν ισχυρό κίνητρο να στρέψουν τις εξαγωγές τους στην αγορά της Ένωσης.

            3.2.   Η εξαγωγική συμπεριφορά της Κίνας σε άλλες τρίτες χώρες

                  (47)

                  Δεν υπάρχουν δημόσια διαθέσιμες πληροφορίες σχετικά με τις μέσες τιμές των κινεζικών εξαγωγών σε αγορές τρίτων χωρών. Η αιτούσα υπέβαλε δύο πίνακες τιμών κινεζικών εξαγωγών σε τρίτες αγορές για συνολική ποσότητα 20 τόνων που αντιστοιχεί περίπου στο 6 % της κατανάλωσης της Ένωσης. Οι εν λόγω τιμές ήταν χαμηλότερες από το επίπεδο τιμών στην Ένωση. Επιπλέον, η κινεζική εταιρεία που αναφέρεται στην αιτιολογική σκέψη 15 δήλωσε στο έντυπο δειγματοληψίας της ότι είχε πωλήσει στη Νότια Κορέα αμελητέα ποσότητα σύρματος από μολυβδαίνιο, με μέγιστη διάσταση της εγκάρσιας τομής που υπερβαίνει τα 4,0 mm, σε τιμή χαμηλότερη από το τρέχον επίπεδο τιμών στην Ένωση.

            3.3.   Ελκυστικότητα της αγοράς της Ένωσης

                  (48)

                  Από την έρευνα προέκυψε ότι, εάν ληφθούν υπόψη οι αποδεδειγμένες πρακτικές καταστρατήγησης στο παρελθόν, οι οποίες αναφέρθηκαν παραπάνω στην αιτιολογική σκέψη 3, οι κινέζοι παραγωγοί-εξαγωγείς κατόρθωσαν να επεκτείνουν το ήδη σημαντικό μερίδιο αγοράς και τον όγκο των εισαγωγών τους στην αγορά της Ένωσης κατά την υπό εξέταση περίοδο κατά 7 % και 9 % αντίστοιχα, όπως περιγράφεται στον πίνακα 2 κατωτέρω. Το μερίδιο της αγοράς της Κίνας κυμαινόταν μεταξύ 15 % και 35 % καθ' όλη τη διάρκεια της υπό εξέταση περιόδου.

                  (49)

                  Οι πρακτικές καταστρατήγησης στο παρελθόν, η αύξηση του μεριδίου αγοράς και των ποσοτήτων κατά την περίοδο αναφοράς, αποτελούν ισχυρή ένδειξη ότι η αγορά της Ένωσης εξακολουθεί να είναι ελκυστική για τους κινέζους εξαγωγείς.

                  (50)

                  Με βάση τις πληροφορίες που υπέβαλε η αιτούσα, οι τιμές των κινεζικών εξαγωγών στην αγορά της Ένωσης είναι υψηλότερες από τις τιμές των κινεζικών εξαγωγών σε άλλες τρίτες αγορές. Αυτό δείχνει ότι η αγορά της Ένωσης είναι ελκυστική λόγω του επιπέδου των τιμών, διότι οι εξαγωγές προς την Ένωση θα αποφέρουν υψηλότερα κέρδη. Επιπλέον, όπως εξηγείται παραπάνω στην αιτιολογική σκέψη 45, λόγω των τεχνικών διαφορών της αυτοκινητοβιομηχανίας σε άλλες μεγάλες αγορές κατασκευής αυτοκινήτων, οι εξαγωγές σύρματος από μολυβδαίνιο περιορίζονται σε αγορές όπου η αυτοκινητοβιομηχανία χρησιμοποιεί χειροκίνητα κιβώτια ταχυτήτων, και μεταξύ αυτών των αγορών η Ένωση είναι μία από τις μεγαλύτερες. Πράγματι, η αγορά της Ένωσης παραμένει η μεγαλύτερη αγορά για το σύρμα από μολυβδαίνιο λόγω της αναπτυγμένης βιομηχανίας της αυτοκινήτων και φορτηγών που χρησιμοποιούν ακόμη χειροκίνητα κιβώτια ταχυτήτων.

            3.4.   Συμπέρασμα για την πιθανότητα συνέχισης του ντάμπινγκ

                  (51)

                  Τέλος, από την εκτιμώμενη μεγάλη πλεονάζουσα παραγωγική ικανότητα που είναι διαθέσιμη στη ΛΔΚ και συνεπώς την ικανότητα των κινέζων παραγωγών-εξαγωγέων να αυξήσουν τον όγκο παραγωγής και τις απευθείας πωλήσεις στην Ένωση, καθώς και την ελκυστικότητα της αγοράς της Ένωσης, συνάγεται το συμπέρασμα ότι η κατάργηση των μέτρων θα μπορούσε να οδηγήσει σε σημαντική αύξηση των εξαγωγών προς την Ένωση. Λόγω του περιθωρίου ντάμπινγκ που διαπιστώθηκε κατά την περίοδο της έρευνας επανεξέτασης, είναι επίσης πιθανό ότι οι μελλοντικές εξαγωγές θα πραγματοποιούνται σε τιμές που αποτελούν αντικείμενο σημαντικού ντάμπινγκ. Συνάγεται, επομένως, το συμπέρασμα ότι υπάρχει μεγάλη πιθανότητα συνέχισης της πρακτικής ντάμπινγκ, αν επιτραπεί η λήξη ισχύος των μέτρων αντιντάμπινγκ.

            Δ.   ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΖΗΜΙΑΣ
      1.   Ορισμός του κλάδου παραγωγής και της παραγωγής της Ένωσης

                  (52)

                  Ο ενωσιακός κλάδος παραγωγής δεν υπέστη μεγάλες διαρθρωτικές αλλαγές στο διάστημα που μεσολάβησε από την αρχική έρευνα. Κατά τη διάρκεια της περιόδου της έρευνας επανεξέτασης, το ομοειδές προϊόν κατασκευαζόταν από δύο γνωστούς παραγωγούς στην Ένωση. Αυτοί αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού.

            2.   Κατανάλωση της Ένωσης

                  (53)

                  Η Επιτροπή προσδιόρισε την κατανάλωση της Ένωσης προσθέτοντας i) τον όγκο των πωλήσεων στην αγορά της Ένωσης από τους δύο παραγωγούς της Ένωσης και ii) τον συνολικό όγκο των εισαγωγών. Ο όγκος των εισαγωγών από τη ΛΔΚ υπολογίστηκε αφότου προστέθηκαν οι όγκοι των εισαγωγών που προέρχονται από τη βάση δεδομένων του άρθρου 14 παράγραφος 6 και οι όγκοι του σύρματος από μολυβδαίνιο που διαπιστώθηκαν στην τελευταία έρευνα κατά της καταστρατήγησης, καθώς ο κανονισμός (ΕΕ) 2015/1952 ενοποιεί τα στοιχεία των δύο προηγούμενων ερευνών κατά της καταστρατήγησης που αναφέρονται στην αιτιολογική σκέψη 3· επομένως, βασίζεται στο πιο ολοκληρωμένο σύνολο στοιχείων. Δεν υπήρχαν εισαγωγές από άλλες τρίτες χώρες καθ' όλη τη διάρκεια της υπό εξέταση περιόδου.

                  (54)

                  Δεδομένου ότι ο ενωσιακός κλάδος παραγωγής αποτελείται μόνον από δύο παραγωγούς, τα αριθμητικά στοιχεία έπρεπε να δοθούν υπό μορφή δεικτών ή υπό μορφή ψαλίδας για λόγους εμπιστευτικότητας.

                  (55)

                  Με βάση τα προαναφερόμενα, η κατανάλωση της Ένωσης εξελίχθηκε ως εξής:

                     Πίνακας 1

                     Δείκτης κατανάλωσης της Ένωσης

                              2012

                              2013

                              2014

                              Περίοδος της έρευνας επανεξέτασης

                                 Δείκτης (2012 = 100)

                                 100

                                 104

                                 103

                                 102

                                             Πηγή:

                                          Στοιχεία του ενωσιακού κλάδου παραγωγής, από τη βάση δεδομένων του άρθρου 14 παράγραφος 6, από την τελευταία έρευνα κατά της καταστρατήγησης, Eurostat

                  (56)

                  Καθ' όλη την υπό εξέταση περίοδο η κατανάλωση της Ένωσης παρέμεινε σχετικά σταθερή, καθώς αυξήθηκε μόνο 2 %. Πιο συγκεκριμένα, η κατανάλωση της Ένωσης αυξήθηκε κατά 4 % έως το 2013 και στη συνέχεια μειώθηκε ελαφρά κατά 2 % την περίοδο από το 2013 έως την περίοδο της έρευνας επανεξέτασης.

                  (57)

                  Η σχετικά σταθερή κατανάλωση σύρματος από μολυβδαίνιο στην Ένωση μπορεί να εξηγηθεί κυρίως από την ανάπτυξη της αυτοκινητοβιομηχανίας κατά την υπό εξέταση περίοδο, η οποία επίσης παρέμεινε σταθερή κατά την ίδια περίοδο.

            3.   Εισαγωγές από την οικεία χώρα

      3.1.   Όγκος και μερίδιο αγοράς των εισαγωγών από την εξεταζόμενη χώρα

         Πίνακας 2

         Δείκτης όγκου εισαγωγών και μεριδίου αγοράς

                  Χώρα

                  2012

                  2013

                  2014

                  Περίοδος της έρευνας επανεξέτασης

                  ΛΔΚ

                  Όγκος εξαγωγών

                     Δείκτης (2012 = 100)

                     100

                     75

                     99

                     109

                  Μερίδιο αγοράς

                     Δείκτης (2012 = 100)

                     100

                     72

                     97

                     107

                                 Πηγή:

                              Στοιχεία του ενωσιακού κλάδου παραγωγής, από τη βάση δεδομένων του άρθρου 14 παράγραφος 6, από την τελευταία έρευνα κατά της καταστρατήγησης, Eurostat

                  (58)

                  Όπως περιγράφεται στην αιτιολογική σκέψη 53, οι όγκοι των εισαγωγών από τη ΛΔΚ υπολογίστηκαν αφότου προστέθηκαν οι όγκοι των εισαγωγών που προέρχονται από τη βάση δεδομένων του άρθρου 14 παράγραφος 6 και οι όγκοι των εισαγωγών σύρματος από μολυβδαίνιο που διαπιστώθηκαν στην τελευταία έρευνα κατά της καταστρατήγησης. Δεδομένου ότι αυτά τα τελευταία στοιχεία έπρεπε να αντιμετωπιστούν ως εμπιστευτικά (8), τα αριθμητικά στοιχεία στον παραπάνω πίνακα 2 έπρεπε να παρουσιαστούν υπό τη μορφή δεικτών.

                  (59)

                  Βάσει αυτών, οι όγκοι των εισαγωγών αυξήθηκαν κατά 9 % καθ' όλη τη διάρκεια της υπό εξέταση περιόδου. Οι όγκοι αυτοί μειώθηκαν σημαντικά το 2013 (κατά 25 %) και από τότε αυξάνονται σταθερά (κατά 46 % κατά την περίοδο της έρευνας επανεξέτασης σε σύγκριση με το 2013).

                  (60)

                  Ο όγκος των εισαγωγών του υπό εξέταση προϊόντος στην Ένωση αυξήθηκε περισσότερο από ό,τι η κατανάλωση της Ένωσης. Αυτό είχε ως αποτέλεσμα την αύξηση του μεριδίου αγοράς των κινεζικών εισαγωγών κατά 7 % κατά την υπό εξέταση περίοδο. Το μερίδιο αγοράς έδειξε παρόμοιες τάσεις για τους όγκους των εισαγωγών. Ειδικότερα, το μερίδιο αγοράς μειώθηκε κατά 28 % το 2013 και αυξήθηκε κατά 46 % κατά την περίοδο της έρευνας επανεξέτασης σε σύγκριση με το 2013, ακολουθώντας την πτώση του όγκου των εισαγωγών το 2013 και την αύξηση των όγκου των εισαγωγών το 2014 και κατά την περίοδο της έρευνας επανεξέτασης.

                  (61)

                  Η μείωση τόσο των όγκων των εισαγωγών όσο και του μεριδίου αγοράς το 2013 ήταν συνέπεια της έναρξης της έρευνας κατά της καταστρατήγησης που είχε ως συνέπεια να επεκταθεί ο οριστικός δασμός αντιντάμπινγκ στις εισαγωγές σύρματος από μολυβδαίνιο στις εισαγωγές ελαφρώς τροποποιημένων προϊόντων από τη ΛΔΚ (βλέπε αιτιολογική σκέψη 3, υποσημείωση 3).

                  (62)

                  Το μερίδιο αγοράς των κινεζικών εισαγωγών κατά την έναρξη της υπό εξέταση περιόδου κυμαινόταν μεταξύ 15 % και 35 %. Όπως αναφέρεται στην αιτιολογική σκέψη 48, οι κινέζοι παραγωγοί-εξαγωγείς έχουν καταφέρει να αυξήσουν το μερίδιο αγοράς τους κατά 7 % κατά την υπό εξέταση περίοδο, παρά τους ισχύοντες δασμούς, κυρίως λόγω των πρακτικών καταστρατήγησης.

            3.2.   Τιμές εισαγωγών από την υπό εξέταση χώρα

                  (63)

                  Λόγω της άρνησης συνεργασίας των κινέζων παραγωγών, όπως εξηγείται στην αιτιολογική σκέψη 38, οι τιμές εισαγωγής καθορίστηκαν με βάση τη βάση δεδομένων του άρθρου 14 παράγραφος 6 και διασταυρώθηκαν με τις πληροφορίες που περιείχε η αίτηση και οι στατιστικές της Eurostat. Στον παρακάτω πίνακα παρουσιάζεται η μέση τιμή των εισαγωγών από τη ΛΔΚ:

                     Πίνακας 3

                     Δείκτης τιμών εισαγωγών
                      (*)

                              Χώρα

                              2012

                              2013

                              2014

                              Περίοδος της έρευνας επανεξέτασης

                              ΛΔΚ

                                 Δείκτης (2012 = 100)

                                 100

                                 97

                                 89

                                 87

                                 Πηγή: Βάση δεδομένων που καταρτίστηκε σύμφωνα με το άρθρο 14 παράγραφος 6

                  (64)

                  Μεταξύ του 2012 και της περιόδου της έρευνας επανεξέτασης, η μέση τιμή εισαγωγής του υπό εξέταση προϊόντος καταγωγής ΛΔΚ μειώθηκε διαρκώς και συνολικά κατά 13 %.

            3.3.   Υποτιμολόγηση

                  (65)

                  Η Επιτροπή καθόρισε την υποτιμολόγηση κατά την περίοδο της έρευνας επανεξέτασης συγκρίνοντας τη μέση τιμή πώλησης της Plansee SE στην αγορά της Ένωσης, προσαρμοσμένη σε επίπεδο τιμών εκ του εργοστασίου, και τη μέση τιμή των εισαγωγών από την οικεία χώρα στον πρώτο ανεξάρτητο πελάτη στην αγορά της Ένωσης, σε επίπεδο CIF (κόστος, ασφάλιση, ναύλος) με βάση τα στοιχεία της βάσης δεδομένων του άρθρου 14 παράγραφος 6, όπως εξηγείται στην αιτιολογική σκέψη 38, συμπεριλαμβανομένου του δασμού αντιντάμπινγκ.

                  (66)

                  Όπως αναφέρεται παραπάνω στην αιτιολογική σκέψη 39, λόγω της μη συνεργασίας εκ μέρους των κινέζων παραγωγών-εξαγωγέων, τα είδη του προϊόντος που εξάγονται από τη ΛΔΚ στην Ένωση δεν ήταν δυνατόν να προσδιοριστούν. Επομένως, η σύγκριση ανά τύπο προϊόντος δεν ήταν εφικτή. Η σύγκριση τιμών πραγματοποιήθηκε με βάση τις μέσες τιμές δεόντως προσαρμοσμένες κατά περίπτωση, και αφού αφαιρέθηκαν οι εκπτώσεις επί της τιμής και οι επιστροφές. Το αποτέλεσμα της σύγκρισης εκφράστηκε ως ποσοστό του κύκλου εργασιών των ενωσιακών κλάδων παραγωγής κατά την περίοδο της έρευνας επανεξέτασης.

                  (67)

                  Από τη σύγκριση προέκυψε ότι δεν υπήρξε υποτιμολόγηση κατά την περίοδο της έρευνας επανεξέτασης. Ωστόσο, όταν αφαιρεθεί ο ισχύων δασμός αντιντάμπινγκ που ανέρχεται σε 64,3 %, το περιθώριο υποτιμολόγησης είναι 25,9 %.

            3.4.   Εισαγωγές από τρίτες χώρες

                  (68)

                  Όπως αναφέρεται στην αιτιολογική σκέψη 53, δεν υπήρχαν εισαγωγές από άλλες χώρες, εκτός της ΛΔΚ κατά την υπό εξέταση περίοδο.

            4.   Οικονομική κατάσταση του κλάδου παραγωγής της Ένωσης

      4.1.   Γενικές παρατηρήσεις

                  (69)

                  Σύμφωνα με το άρθρο 3 παράγραφος 5 του βασικού κανονισμού, η εξέταση των επιπτώσεων των εισαγωγών που αποτελούν αντικείμενο ντάμπινγκ στον ενωσιακό κλάδο παραγωγής περιέλαβε αξιολόγηση όλων των οικονομικών δεικτών που έχουν σημασία για την κατάσταση του κλάδου παραγωγής της Ένωσης κατά την υπό εξέταση περίοδο.

                  (70)

                  Τα σύνολα δεδομένων που διαθέτει η Επιτροπή για τον προσδιορισμό της ζημίας ήταν διαφορετικά για τους μακροοικονομικούς και τους μικροοικονομικούς δείκτες ζημίας. Για τους μακροοικονομικούς δείκτες, η Επιτροπή βασίστηκε στην απάντηση της Plansee SE στο ερωτηματολόγιο και, όσον αφορά τον άλλο γνωστό παραγωγό της Ένωσης, στα στοιχεία σχετικά με τον εν λόγω παραγωγό που υπέβαλε η Plansee SE στην αίτησή της. Αντιθέτως, για τους μικροοικονομικούς δείκτες, η αίτηση δεν περιείχε κανένα στοιχείο σχετικά με την κατάσταση του δεύτερου παραγωγού, και, επειδή ο εν λόγω παραγωγός δεν απάντησε στο ερωτηματολόγιο, η Επιτροπή έπρεπε να βασιστεί στα στοιχεία της απάντησης της Plansee SE στο ερωτηματολόγιο. Επειδή η Plansee SE αντιπροσώπευε περίπου το 90 % των συνολικών πωλήσεων της Ένωσης, η Επιτροπή έκρινε ότι τα επαληθευμένα στοιχεία της για τους μικροοικονομικούς δείκτες αντικατοπτρίζουν την πραγματική εικόνα της κατάστασης ολόκληρου του ενωσιακού κλάδου παραγωγής.

                  (71)

                  Οι μακροοικονομικοί δείκτες είναι οι εξής: παραγωγή, παραγωγική ικανότητα, χρησιμοποίηση της παραγωγικής ικανότητας, όγκος πωλήσεων, μερίδιο αγοράς, ανάπτυξη, απασχόληση, παραγωγικότητα, μέγεθος του περιθωρίου ντάμπινγκ και ανάκαμψη από παλαιότερες πρακτικές ντάμπινγκ.

                  (72)

                  Οι μικροοικονομικοί δείκτες είναι οι εξής: μέσες μοναδιαίες τιμές, μοναδιαίο κόστος, κόστος εργασίας, αποθέματα, κερδοφορία, ταμειακές ροές, επενδύσεις, απόδοση επενδύσεων και ικανότητα άντλησης κεφαλαίων.

                  (73)

                  Τα δύο σύνολα δεδομένων διαπιστώθηκε ότι ήταν αντιπροσωπευτικά της οικονομικής κατάστασης του ενωσιακού κλάδου παραγωγής.

            4.2.   Μακροοικονομικοί δείκτες

      α)   Παραγωγή, παραγωγική ικανότητα και χρησιμοποίηση της παραγωγικής ικανότητας

                  (74)

                  Κατά την υπό εξέταση περίοδο, η συνολική παραγωγή, η παραγωγική ικανότητα και η χρησιμοποίηση της παραγωγικής ικανότητας της Ένωσης εξελίχθηκαν ως εξής:

                     Πίνακας 4

                     Παραγωγή, παραγωγική ικανότητα και χρησιμοποίηση της παραγωγικής ικανότητας των παραγωγών της Ένωσης

                              2012

                              2013

                              2014

                              Περίοδος της έρευνας επανεξέτασης

                              Όγκος παραγωγής

                                 Δείκτης (2012 = 100)

                                 100

                                 113

                                 102

                                 98

                              Παραγωγική ικανότητα

                                 Δείκτης (2012 = 100)

                                 100

                                 99

                                 98

                                 98

                              Χρησιμοποίηση της παραγωγικής ικανότητας

                                 Δείκτης (2012 = 100)

                                 100

                                 114

                                 105

                                 100

                                 Πηγή: Στοιχεία που υπέβαλε ο κλάδος παραγωγής της Ένωσης

                  (75)

                  O όγκος παραγωγής μειώθηκε οριακά κατά 2 % κατά την υπό εξέταση περίοδο. Ειδικότερα, στην αρχή αυξήθηκε κατά 13 % έως το 2013 και στη συνέχεια παρουσίασε συνεχή μείωση κατά πάνω από 13 % κατά την περίοδο της έρευνας επανεξέτασης σε σχέση με το 2013.

                  (76)

                  Η παραγωγική ικανότητα μειώθηκε σταδιακά και συνολικά κατά 2 % κατά την υπό εξέταση περίοδο.

                  (77)

                  Ως αποτέλεσμα της αύξησης του όγκου παραγωγής και της ελαφράς μείωσης της παραγωγικής ικανότητας το 2013, η χρησιμοποίηση της παραγωγικής ικανότητας αυξήθηκε κατά 14 % το 2013 σε σύγκριση με το 2012. Μετά το 2013, η χρησιμοποίηση της παραγωγικής ικανότητας μειώθηκε και έφτασε στα επίπεδα του 2012. Ως εκ τούτου, η χρησιμοποίηση της παραγωγικής ικανότητας παρέμεινε σε γενικές γραμμές σταθερή κατά την υπό εξέταση περίοδο.

            β)   Όγκος πωλήσεων και μερίδιο αγοράς

                  (78)

                  Κατά την υπό εξέταση περίοδο ο όγκος των πωλήσεων και το μερίδιο αγοράς του κλάδου παραγωγής της Ένωσης εξελίχθηκαν ως εξής:

                     Πίνακας 5

                     Όγκος πωλήσεων και μερίδιο στην αγορά της Ένωσης

                              2012

                              2013

                              2014

                              Περίοδος της έρευνας επανεξέτασης

                              Όγκος πωλήσεων στην Ένωση

                                 Δείκτης (2012 = 100)

                                 100

                                 113

                                 104

                                 100

                              Μερίδιο αγοράς

                                 Δείκτης (2012 = 100)

                                 100

                                 109

                                 101

                                 98

                                 Πηγή: Στοιχεία που υπέβαλε ο κλάδος παραγωγής της Ένωσης

                  (79)

                  Οι συνολικές πωλήσεις του ενωσιακού κλάδου παραγωγής στην αγορά της Ένωσης παρέμειναν σταθερές κατά την υπό εξέταση περίοδο. Οι πωλήσεις του κλάδου παραγωγής της Ένωσης αυξήθηκαν κατά 13 % μέχρι το 2013 και στη συνέχεια παρουσίασαν συνεχή μείωση κατά 12 % έως την περίοδο της έρευνας επανεξέτασης και επανήλθαν στα επίπεδα του 2012. Η αύξηση των πωλήσεων του κλάδου παραγωγής της Ένωσης το 2013 αποτελεί κυρίως απόρροια της έναρξης της έρευνας κατά της καταστρατήγησης που οδήγησε στην επέκταση του οριστικού δασμού αντιντάμπινγκ στις εισαγωγές σύρματος από μολυβδαίνιο στις εισαγωγές ελαφρώς τροποποιημένων προϊόντων από τη ΛΔΚ (βλέπε αιτιολογική σκέψη 3 — υποσημείωση 3). Κατά συνέπεια, το μερίδιο αγοράς του κλάδου παραγωγής της Ένωσης αυξήθηκε κατά 9 % το 2013. Στη συνέχεια, παρουσίασε συνεχή μείωση κατά 10 % κατά την περίοδο της έρευνας επανεξέτασης σε σύγκριση με το 2013. Συνολικά, το μερίδιο αγοράς του κλάδου παραγωγής της Ένωσης μειώθηκε κατά 2 %.

            γ)   Ανάπτυξη

                  (80)

                  Ενώ η κατανάλωση της Ένωσης αυξήθηκε κατά 2 % κατά την υπό εξέταση περίοδο, ο όγκος των πωλήσεων του ενωσιακού κλάδου παραγωγής παρέμεινε σταθερός, γεγονός που μεταφράστηκε σε απώλεια μεριδίου αγοράς ύψους 2 %.

            δ)   Απασχόληση και παραγωγικότητα

                  (81)

                  Κατά την υπό εξέταση περίοδο, η απασχόληση και η παραγωγικότητα εξελίχθηκαν ως εξής:

                     Πίνακας 6

                     Απασχόληση και παραγωγικότητα των παραγωγών της Ένωσης

                              2012

                              2013

                              2014

                              Περίοδος της έρευνας επανεξέτασης

                              Αριθμός εργαζομένων

                                 Δείκτης (2012 = 100)

                                 100

                                 95

                                 89

                                 88

                              Παραγωγικότητα (τόνοι/εργαζόμενο)

                                 Δείκτης (2012 = 100)

                                 100

                                 119

                                 115

                                 111

                                 Πηγή: Στοιχεία που υπέβαλε ο κλάδος παραγωγής της Ένωσης

                  (82)

                  Η απασχόληση στον κλάδο παραγωγής της Ένωσης μειώθηκε κατά 12 % κατά την υπό εξέταση περίοδο και η παραγωγικότητα αυξήθηκε κατά 11 % κατά την ίδια περίοδο.

            (e)   Μέγεθος του περιθωρίου ντάμπινγκ και ανάκαμψη από παλαιότερες πρακτικές ντάμπινγκ

                  (83)

                  Από την έρευνα προέκυψε ότι οι εισαγωγές σύρματος από μολυβδαίνιο από τη ΛΔΚ εξακολούθησαν να εισέρχονται στην αγορά της Ένωσης σε τιμές ντάμπινγκ. Το περιθώριο ντάμπινγκ που καθορίστηκε για τη ΛΔΚ κατά την περίοδο της έρευνας επανεξέτασης ήταν πολύ υψηλότερο από το ελάχιστο επίπεδο, βλέπε αιτιολογική σκέψη 41. Αυτό συνέπεσε με αύξηση των όγκων των εισαγωγών από τη ΛΔΚ και μείωση των τιμών εισαγωγής με συνέπεια μια μικρή αύξηση του μεριδίου αγοράς των κινεζικών εισαγωγών σε σύγκριση με το 2012. Αν και ο κλάδος παραγωγής της Ένωσης κατάφερε να επωφεληθεί από τα ισχύοντα μέτρα αντιντάμπινγκ και, συνεπώς, μπόρεσε να διατηρήσει, σε μεγάλο βαθμό, το μερίδιό του στην αγορά, δεν παρουσίασε παρ' όλα αυτά πτωτική τάση.

            4.3.   Μικροοικονομικοί δείκτες

      α)   Τιμές και παράγοντες που επηρεάζουν τις τιμές

                  (84)

                  Οι μέσες τιμές πώλησης του ενωσιακού κλάδου παραγωγής (Plansee SE) σε μη συνδεόμενους πελάτες στην Ένωση εξελίχθηκαν ως εξής κατά την υπό εξέταση περίοδο:

                     Πίνακας 7

                     Μέσες τιμές πώλησης στην Ένωση και μοναδιαίο κόστος

                              2012

                              2013

                              2014

                              Περίοδος της έρευνας επανεξέτασης

                              Μέση μοναδιαία τιμή πώλησης στην Ένωση

                                 Δείκτης (2012 = 100)

                                 100

                                 95

                                 94

                                 94

                              Μοναδιαίο κόστος παραγωγής

                                 Δείκτης (2012 = 100)

                                 100

                                 84

                                 83

                                 84

                                 Πηγή: Τα δεδομένα που αφορούν την εταιρεία Plansee SE

                  (85)

                  Η μέση μοναδιαία τιμή πώλησης του ενωσιακού κλάδου παραγωγής σε μη συνδεόμενους πελάτες στην Ένωση μειώθηκε κατά 6 % κατά την υπό εξέταση περίοδο. Η μείωση της τιμής ήταν αποτέλεσμα της μείωσης του κόστους των πρώτων υλών και των προσπαθειών που καταβλήθηκαν από τον παραγωγό της Ένωσης να μειώσει τις δαπάνες του.

                  (86)

                  Το μέσο κόστος παραγωγής του κλάδου παραγωγής της Ένωσης μειώθηκε ακόμα περισσότερο, κατά 16 %, κατά την υπό εξέταση περίοδο. Οι μειώσεις του κόστους παραγωγής οφείλονται κυρίως στη μείωση των δαπανών για τις πρώτες ύλες, καθώς και στις προαναφερόμενες προσπάθειες για μείωση των δαπανών, όπως ασφάλιση έναντι των διακυμάνσεων των τιμών των πρώτων υλών.

            β)   Κόστος εργασίας

                  (87)

                  Κατά την υπό εξέταση περίοδο, το μέσο κόστος εργασίας εξελίχθηκε ως εξής:

                     Πίνακας 8

                     Μέσο κόστος εργασίας ανά εργαζόμενο

                              2012

                              2013

                              2014

                              Περίοδος της έρευνας επανεξέτασης

                              Μέσο κόστος εργασίας ανά εργαζόμενο (ευρώ)

                                 Δείκτης (2012 = 100)

                                 100

                                 106

                                 103

                                 103

                                 Πηγή: Τα δεδομένα που αφορούν την εταιρεία Plansee SE

                  (88)

                  Το μέσο κόστος εργασίας ανά εργαζόμενο παρέμεινε σχετικά σταθερό κατά την υπό εξέταση περίοδο με οριακή αύξηση ύψους 3 % κατά την υπό εξέταση περίοδο. Συγκεκριμένα, το μέσο κόστος εργασίας αυξήθηκε κατά 6 % το 2013, κατόπιν μειώθηκε κατά 2 % κατά την περίοδο της έρευνας επανεξέτασης σε σύγκριση με το 2013.

            γ)   Αποθέματα

                  (89)

                  Τα επίπεδα των αποθεμάτων εξελίχθηκαν κατά την υπό εξέταση περίοδο ως εξής:

                     Πίνακας 9

                     Αποθέματα

                              2012

                              2013

                              2014

                              Περίοδος της έρευνας επανεξέτασης

                              Τελικά αποθέματα

                                 Δείκτης (2012 = 100)

                                 100

                                 140

                                 115

                                 46

                              Τελικά αποθέματα ως ποσοστό της παραγωγής

                                 Δείκτης (2012 = 100)

                                 100

                                 124

                                 112

                                 47

                                 Πηγή: Τα δεδομένα που αφορούν την εταιρεία Plansee SE

                  (90)

                  Τα αποθέματα αντιπροσωπεύουν μόνο ένα πολύ μικρό ποσοστό της συνολικής παραγωγής κατά την υπό εξέταση περίοδο. Ως εκ τούτου, ο παράγοντας αυτός δεν θεωρήθηκε σημαντικός για την αξιολόγηση της οικονομικής κατάστασης του κλάδου παραγωγής της Ένωσης.

            δ)   Κερδοφορία, ταμειακή ροή, επενδύσεις, απόδοση επενδύσεων και ικανότητα άντλησης κεφαλαίων

                  (91)

                  Η κερδοφορία, οι ταμειακές ροές, οι επενδύσεις και η απόδοση επενδύσεων εξελίχθηκαν ως εξής, κατά την υπό εξέταση περίοδο:

                     Πίνακας 10

                     Κερδοφορία, ταμειακές ροές, επενδύσεις και απόδοση επενδύσεων

                              2012

                              2013

                              2014

                              Περίοδος της έρευνας επανεξέτασης

                              Κερδοφορία των πωλήσεων στην Ένωση σε μη συνδεδεμένους πελάτες (ποσοστό % του κύκλου εργασιών πωλήσεων)

                                 Δείκτης (2012 = 100)

                                 100

                                 512

                                 509

                                 463

                              Ταμειακές ροές (σε ευρώ)

                                 Δείκτης (2012 = 100)

                                 100

                                 393

                                 333

                                 301

                              Επενδύσεις (σε ευρώ)

                                 Δείκτης (2012 = 100)

                                 100

                                 3 360

                                 0

                                 0

                              Απόδοση επενδύσεων

                                 Δείκτης (2012 = 100)

                                 100

                                 403

                                 375

                                 338

                                 Πηγή: Τα δεδομένα που αφορούν την εταιρεία Plansee SE

                  (92)

                  Η Επιτροπή προσδιόρισε την κερδοφορία του ενωσιακού κλάδου παραγωγής εκφράζοντας το καθαρό προ φόρου κέρδος των πωλήσεων του ομοειδούς προϊόντος σε μη συνδεδεμένους πελάτες εντός της Ένωσης ως ποσοστό του κύκλου εργασιών των εν λόγω πωλήσεων. Η κερδοφορία του κλάδου παραγωγής της Ένωσης αυξήθηκε σημαντικά κατά την υπό εξέταση περίοδο. Ανήλθε στο υψηλότερο επίπεδό της το 2013 και στη συνέχεια μειώθηκε κατά την περίοδο της έρευνας επανεξέτασης. Όπως εξηγείται στις αιτιολογικές σκέψεις 85 και 86, η αύξηση της κερδοφορίας του κλάδου παραγωγής της Ένωσης οφειλόταν κυρίως στη μείωση του κόστους των πρώτων υλών και στις αποτελεσματικές επιχειρηματικές αποφάσεις που λήφθηκαν για τη μείωση του κόστους.

                  (93)

                  Η καθαρή ταμειακή ροή είναι η ικανότητα των παραγωγών της Ένωσης να αυτοχρηματοδοτούν τις δραστηριότητές τους. Η καθαρή ταμειακή ροή περίπου τριπλασιάστηκε κατά τη διάρκεια της υπό εξέταση περιόδου. Η σημαντική αύξηση των ταμειακών ροών εξηγείται κυρίως από τη σημαντική αύξηση της κερδοφορίας, όπως εξηγείται παραπάνω στην αιτιολογική σκέψη 92.

                  (94)

                  Οι επενδύσεις αυξήθηκαν σημαντικά το 2013 και στη συνέχεια μηδενίστηκαν κατά τα επόμενα έτη. Πράγματι, ο παραγωγός της Ένωσης προέβη σε ουσιαστικές επενδύσεις το 2013 προκειμένου να αντικαταστήσει μηχανές και εξοπλισμό και τα επόμενα έτη δεν πραγματοποίησε καμία άλλη επένδυση.

                  (95)

                  Η απόδοση των επενδύσεων είναι το κέρδος ως ποσοστό της καθαρής λογιστικής αξίας των επενδύσεων. Η απόδοση των επενδύσεων από την παραγωγή και την πώληση του ομοειδούς προϊόντος αυξήθηκε κατά την υπό εξέταση περίοδο. Ειδικότερα, το 2013 αυξήθηκε και κατόπιν μειώθηκε ελαφρά κατά 16 % κατά την περίοδο της έρευνας επανεξέτασης σε σχέση με το 2013.

            4.4.   Συμπέρασμα σχετικά με την κατάσταση του ενωσιακού κλάδου παραγωγής

                  (96)

                  Δείκτες, όπως η κερδοφορία, οι ταμειακές ροές και η απόδοση των επενδύσεων βελτιώθηκαν κατά την υπό εξέταση περίοδο. Οι εξελίξεις αυτές οφείλονται κυρίως στη μείωση του κόστους των πρώτων υλών και στις αποτελεσματικές επιχειρηματικές αποφάσεις που λήφθηκαν για τη μείωση του κόστους.

                  (97)

                  Από την άλλη, ορισμένοι από τους κύριους δείκτες που παρουσίασαν ζημίες, όπως η παραγωγή, η παραγωγική ικανότητα, η χρησιμοποίηση της παραγωγικής ικανότητας και ο όγκος των πωλήσεων παρέμειναν σχετικά σταθεροί και σημείωσαν αρνητική εξέλιξη κατά την υπό εξέταση περίοδο. Ειδικότερα, ο όγκος της παραγωγής, η παραγωγική ικανότητα και το μερίδιο αγοράς μειώθηκαν οριακά κατά 2 %. Η χρησιμοποίηση της παραγωγικής ικανότητας αυξήθηκε οριακά, κατά 1 %, κατά την υπό εξέταση περίοδο. Ο όγκος των πωλήσεων σε μη συνδεδεμένους πελάτες στην Ένωση παρέμεινε σταθερός. Η απασχόληση μειώθηκε κατά 12 %.

                  (98)

                  Με βάση τα ανωτέρω, συνάγεται το συμπέρασμα ότι ο κλάδος παραγωγής της Ένωσης δεν υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού.

            5.   Πιθανότητα επανάληψης της ζημίας

                  (99)

                  Όπως περιγράφεται στις αιτιολογικές σκέψεις 41 και 83, οι εισαγωγές από την Κίνα πραγματοποιήθηκαν σε επίπεδα τιμών ντάμπινγκ κατά την περίοδο της έρευνας επανεξέτασης και, όπως συμπεραίνεται στην αιτιολογική σκέψη 51, υπάρχει πολύ μεγάλη πιθανότητα συνέχισης της πρακτικής ντάμπινγκ, αν επιτραπεί η λήξη ισχύος των μέτρων.

                  (100)

                  Δεν διαπιστώθηκε υποτιμολόγηση κατά την περίοδο της έρευνας επανεξέτασης, αν και όταν αφαιρεθεί ο ισχύων δασμός αντιντάμπινγκ, το περιθώριο υποτιμολόγησης ανέρχεται σε περίπου 26 %, όπως εξηγείται στην αιτιολογική σκέψη 67. Σε αυτή τη βάση, είναι πιθανό οι κινεζικές εισαγωγές να είναι σημαντικά υποτιμολογημένες σε σύγκριση με τον κλάδο παραγωγής της Ένωσης, αν καταργηθούν οι δασμοί αντιντάμπινγκ. Εάν ληφθεί υπόψη η ελκυστικότητα της αγοράς της Ένωσης, όπως περιγράφεται στις αιτιολογικές σκέψεις 48 και 50, είναι πιθανή η αύξηση των εισαγωγών που αποτελούν αντικείμενο ντάμπινγκ. Αν αυτές οι αυξημένες εισαγωγές πραγματοποιηθούν σε τιμές σημαντικά χαμηλότερες από τις τιμές πώλησης του ενωσιακού κλάδου παραγωγής, είναι πολύ πιθανό ότι θα ασκηθεί πτωτική πίεση στις τιμές στην αγορά της Ένωσης. Το σύρμα από μολυβδαίνιο αποτελεί μάλλον ομοιογενές προϊόν από άποψη ποιότητας. Κατά συνέπεια, το επίπεδο των τιμών αποτελεί σημαντικό παράγοντα που καθορίζει αν η αγορά θα γίνει από τους παραγωγούς της Ένωσης ή από τους κινέζους παραγωγούς-εξαγωγείς. Επιπλέον, η αιφνίδια μείωση των κινεζικών εισαγωγών μετά την έναρξη της δεύτερης έρευνας κατά της καταστρατήγησης το 2013, όπως εξηγείται στην αιτιολογική σκέψη 79, δείχνει ότι οι πελάτες μπορούν εύκολα να μεταστραφούν στον προμηθευτή με τις πιο ανταγωνιστικές τιμές (δηλαδή από τους κινέζους παραγωγούς-εξαγωγείς στους παραγωγούς της Ένωσης). Ο κλάδος παραγωγής της Ένωσης θα υποχρεωθεί πιθανώς στη συνέχεια να μειώσει τις τιμές πώλησής του σε βάρος της κερδοφορίας του ή να διατηρήσει το επίπεδο των τιμών πωλήσεων με πιθανή συνέπεια την απώλεια πωλήσεων και μεριδίου αγοράς υπέρ των κινέζων εξαγωγέων. Τελικά αυτό θα οδηγούσε σε ζημίες και στην αγορά της Ένωσης θα κυριαρχούσαν οι κινεζικές εισαγωγές.

                  (101)

                  Όπως αναφέρεται στην αιτιολογική σκέψη 44, η κινεζική πλεονάζουσα παραγωγική ικανότητα εκτιμήθηκε σε 2 650 τόνους κατά την περίοδο της έρευνας επανεξέτασης, ποσότητα πολλαπλάσια της κατανάλωσης της Ένωσης κατά την ίδια περίοδο. Επομένως, ακόμη και αν ένα μέρος αυτής της πλεονάζουσας παραγωγικής ικανότητας χρησιμοποιηθεί για δυνητική αύξηση της εγχώριας κατανάλωσης στη ΛΔΚ, είναι πιθανό ότι θα εξακολουθήσει να υπάρχει μεγάλη πλεονάζουσα παραγωγική ικανότητα διαθέσιμη για εξαγωγές στην Ένωση.

                  (102)

                  Βάσει των προαναφερόμενων και λαμβανομένης υπόψη της ελκυστικότητας της αγοράς της Ένωσης, όπως περιγράφεται στις αιτιολογικές σκέψεις 48 και 50, είναι ιδιαίτερα πιθανό οι κινέζοι παραγωγοί-εξαγωγείς να αυξήσουν σημαντικά τις εισαγωγές του υπό εξέταση προϊόντος στην αγορά της Ένωσης, σε περίπτωση που επιτραπεί η λήξη ισχύος των μέτρων.

                  (103)

                  Σύμφωνα με αυτό το σενάριο, ο ενωσιακός κλάδος παραγωγής είναι πιθανόν να χάσει σημαντικό όγκο πωλήσεων και μερίδιο αγοράς. Αυτό θα οδηγήσει επίσης σε μείωση του ποσοστού χρησιμοποίησης της παραγωγικής ικανότητας και των επιπέδων κέρδους και ενδεχομένως να οδηγήσει σε απώλειες. Κατά συνέπεια, είναι πιθανό ότι στην αγορά της Ένωσης θα κυριαρχήσουν οι εισαγωγές από τη ΛΔΚ.

                  (104)

                  Με βάση τα παραπάνω, η Επιτροπή κατέληξε στο συμπέρασμα ότι υπάρχει μεγάλη πιθανότητα επανάληψης της ζημίας σε περίπτωση κατάργησης των μέτρων.

            Ε.   ΣΥΜΦΕΡΟΝ ΤΗΣ ΕΝΩΣΗΣ

                  (105)

                  Σύμφωνα με το άρθρο 21 του βασικού κανονισμού, η Επιτροπή εξέτασε κατά πόσον η διατήρηση των ισχυόντων μέτρων αντιντάμπινγκ έναντι της ΛΔΚ αντίκειται στο συμφέρον της Ένωσης στο σύνολό της. Ο προσδιορισμός του συμφέροντος της Ένωσης βασίστηκε στην εκτίμηση όλων των ποικίλων συμφερόντων, συμπεριλαμβανομένων των συμφερόντων του ενωσιακού κλάδου παραγωγής, των εισαγωγέων και των χρηστών.

                  (106)

                  Όλα τα ενδιαφερόμενα μέρη είχαν την ευκαιρία να γνωστοποιήσουν τις απόψεις τους σύμφωνα με το άρθρο 21 παράγραφος 2 του βασικού κανονισμού.

                  (107)

                  Με βάση τα στοιχεία αυτά, η Επιτροπή εξέτασε αν, παρά τα συμπεράσματα σχετικά με την πιθανότητα συνέχισης της πρακτικής ντάμπινγκ και επανάληψης της απειλής ζημίας, επιτακτικοί λόγοι συντείνουν στο συμπέρασμα ότι η διατήρηση των υφιστάμενων μέτρων δεν ήταν προς το συμφέρον της Ένωσης.

            1.   Συμφέρον του ενωσιακού κλάδου παραγωγής

                  (108)

                  Η έρευνα απέδειξε ότι ο ενωσιακός κλάδος παραγωγής δεν υπέστη ουσιαστική ζημία κατά την περίοδο της έρευνας επανεξέτασης.

                  (109)

                  Ο ενωσιακός κλάδος παραγωγής απέδειξε ότι είναι διαρθρωτικά βιώσιμος. Έχει καταβάλει σημαντικές προσπάθειες για τον εξορθολογισμό της παραγωγικής του διαδικασίας και τη βελτίωση της ανταγωνιστικότητάς του, με αποτέλεσμα την αύξηση της παραγωγικότητας (κατά 11 %), τη μείωση της παραγωγικής ικανότητας (κατά 2 %) και τη μείωση του κόστους παραγωγής (κατά 16 %).

                  (110)

                  Αν επιτραπεί η λήξη της ισχύος των μέτρων, η πιθανή εισροή σημαντικού όγκου εισαγωγών που αποτελούν αντικείμενο ντάμπινγκ από τη ΛΔΚ θα επιδεινώσει την κατάσταση για τον ενωσιακό κλάδο παραγωγής. Αυτό θα μπορούσε να προκαλέσει περαιτέρω απώλειες μεριδίου αγοράς, τη μείωση των τιμών πώλησης λόγω της πίεσης τιμών από τις εισαγωγές κινεζικών προϊόντων, ενώ ταυτόχρονα η μείωση στη χρησιμοποίηση της παραγωγικής ικανότητας θα αυξήσει το μέσο κόστος. Αυτό θα οδηγούσε πιθανότατα σε σοβαρή επιδείνωση της οικονομικής κατάστασης του ενωσιακού κλάδου παραγωγής.

                  (111)

                  Σε αυτή τη βάση, η Επιτροπή κατέληξε στο συμπέρασμα ότι προς το συμφέρον του ενωσιακού κλάδου παραγωγής πρέπει να συνεχιστούν τα ισχύοντα μέτρα αντιντάμπινγκ.

            2.   Συμφέρον των εισαγωγέων/εμπόρων

                  (112)

                  Όπως αναφέρεται στην αιτιολογική σκέψη 12, κανένας εισαγωγέας δεν συνεργάστηκε ή δεν αναγγέλθηκε στην τρέχουσα έρευνα. Εντούτοις, τα αποδεικτικά στοιχεία που συγκεντρώθηκαν από έναν εισαγωγέα στην αρχική έρευνα έδειξαν ότι ο συνολικός αντίκτυπος στο σύνολο των επιχειρηματικών δραστηριοτήτων της εταιρείας ήταν περιορισμένος. Επομένως, δεν υπήρχαν ενδείξεις ότι η διατήρηση των μέτρων θα έχει αρνητικές συνέπειες μεγαλύτερες από τις θετικές για τους εισαγωγείς.

            3.   Συμφέρον των χρηστών

                  (113)

                  Από τους εννέα χρήστες που αναγγέλθηκαν μετά την έναρξη της διαδικασίας, οι πέντε απάντησαν στο ερωτηματολόγιο. Μία από τις πέντε εταιρείες συμμετείχε σε πρακτικές καταστρατήγησης, όπως διαπιστώνεται στην τελευταία έρευνα κατά της καταστρατήγησης που ολοκληρώθηκε το 2015 και αναφέρεται στην αιτιολογική σκέψη 3. Από τις απαντήσεις της στο ερωτηματολόγιο ήταν σαφές ότι η εν λόγω εταιρεία δεν χρησιμοποίησε το υπό εξέταση προϊόν, αλλά πραγματοποίησε εισαγωγές ελαφρώς τροποποιημένου σύρματος από μολυβδαίνιο από τη ΛΔΚ, που δεν εμπίπτει στην περιγραφή του προϊόντος που περιέχεται στην ανακοίνωση για την έναρξη της παρούσας επανεξέτασης, και η καταστρατήγηση των ισχυόντων μέτρων αντιντάμπινγκ διαπιστώθηκε μόνο μετά την έναρξη της έρευνας. Ως εκ τούτου, η απάντησή της δεν ελήφθη υπόψη για τους σκοπούς της τρέχουσας έρευνας επανεξέτασης ενόψει της λήξης ισχύος των μέτρων.

                  (114)

                  Οι άλλοι τέσσερις συνεργαζόμενοι χρήστες δεν εισήγαγαν το υπό εξέταση προϊόν από τη ΛΔΚ, αλλά αγόραζαν το ομοειδές προϊόν από τον κλάδο παραγωγής της Ένωσης. Δύο από τις εταιρείες αυτές ήταν εταιρείες υλικών επικάλυψης. Η τρίτη εταιρεία ήταν κατασκευαστής αυτοκινήτων που παράγει κιβώτια ταχυτήτων για τα αυτοκίνητα που κατασκευάζει ο ίδιος. Η τέταρτη εταιρεία κατασκεύαζε ανταλλακτικά αυτοκινήτων. Ωστόσο, τα στοιχεία που υπέβαλε η τελευταία ήταν ελλιπή και δεν ήταν δυνατόν να χρησιμοποιηθούν. Η έρευνα έδειξε ότι όλοι οι χρήστες ήταν κερδοφόροι κατά την περίοδο της έρευνας επανεξέτασης. Κανείς από τους τέσσερις χρήστες δεν προέβαλε επιχείρημα κατά της συνέχισης των μέτρων.

                  (115)

                  Με βάση τα παραπάνω και σύμφωνα με τα συμπεράσματα της αρχικής έρευνας, είναι πιθανό ότι η συνέχιση των μέτρων δεν θα είχε σημαντικό αρνητικό αντίκτυπο στους χρήστες και ότι, ως εκ τούτου, δεν υπάρχουν επιτακτικοί λόγοι για να συναχθεί το συμπέρασμα ότι δεν είναι προς το συμφέρον της Ένωσης να επεκτείνει τα υφιστάμενα μέτρα.

                  (116)

                  Μετά την κοινοποίηση, ένα ενδιαφερόμενο μέρος ισχυρίστηκε ότι, επειδή οι τιμές των πρώτων υλών για το σύρμα από μολυβδαίνιο μειώθηκαν σημαντικά κατά την υπό εξέταση περίοδο, η μείωση αυτή θα πρέπει να ληφθεί υπόψη κατά τον υπολογισμό του ισχύοντος δασμού αντιντάμπινγκ. Επιπλέον, το ίδιο μέρος ισχυρίστηκε ότι η διατήρηση του ισχύοντος δασμού αντιντάμπινγκ, τη στιγμή που η τιμή των πρώτων υλών μειώθηκε σημαντικά, είναι παράγοντας στρέβλωσης για τους χρήστες της Ένωσης με επιχειρηματικό μοντέλο που βασίζεται στο σύρμα από μολυβδαίνιο καταγωγής Κίνας.

                  (117)

                  Πρώτον, επισημαίνεται ότι οι τιμές των πρώτων υλών για το σύρμα από μολυβδαίνιο έχουν ληφθεί δεόντως υπόψη. Η σημαντική πτώση των τιμών των πρώτων υλών αναγνωρίστηκε ως ένας από τους καθοριστικούς παράγοντες για τη μείωση του κόστους παραγωγής (βλέπε αιτιολογική σκέψη 86) και την αύξηση της κερδοφορίας (βλέπε αιτιολογική σκέψη 92) του κλάδου παραγωγής της Ένωσης. Δεύτερον, σημειώνεται ότι η παρούσα έρευνα αποσκοπεί να διαπιστώσει κατά πόσον ο ισχύων δασμός αντιντάμπινγκ θα πρέπει να καταργηθεί ή να διατηρηθεί, σύμφωνα με το άρθρο 11 παράγραφος 2 και 5, και να μην τροποποιηθεί ο δασμός αντιντάμπινγκ. Τρίτον, ο ισχύων δασμός αντιντάμπινγκ έχει ως στόχο να διασφαλίσει ισότιμους όρους ανταγωνισμού μεταξύ των κινέζων παραγωγών-εξαγωγέων και του κλάδου παραγωγής της Ένωσης. Παρά το γεγονός ότι η εξέλιξη των τιμών πρώτων υλών (αύξηση και μείωση) έχει αντίκτυπο στο κόστος και, κατά συνέπεια, στην πολιτική τιμών των παραγωγών σύρματος από μολυβδαίνιο, δεν έχει αντίκτυπο στο επίπεδο του ίδιου του δασμού αντιντάμπινγκ Κατά συνέπεια, όπως εξηγείται στην αιτιολογική σκέψη 114, η πτώση των τιμών των πρώτων υλών δεν είχε στρεβλωτική επίπτωση στους χρήστες, επειδή αυτοί μπορούν να επιλέξουν αν θα αγοράσουν από τους κινέζους παραγωγούς-εξαγωγείς ή από τον κλάδο παραγωγής της Ένωσης. Τέλος, όπως εξηγείται στην αιτιολογική σκέψη 114, διαπιστώθηκε ότι όλοι οι χρήστες ήταν κερδοφόροι κατά την περίοδο της έρευνας επανεξέτασης. Επομένως, ο ισχυρισμός απορρίφθηκε.

            4.   Συμπέρασμα σχετικά με το συμφέρον της Ένωσης

                  (118)

                  Με βάση τα προαναφερόμενα, η Επιτροπή συνάγει το συμπέρασμα ότι δεν συντρέχουν επιτακτικοί λόγοι που να άπτονται του συμφέροντος της Ένωσης για να μην επεκταθούν τα ισχύοντα μέτρα αντιντάμπινγκ σε εισαγωγές από τη ΛΔΚ.

            ΣΤ.   ΜΕΤΡΑ ΑΝΤΙΝΤΑΜΠΙΝΓΚ

                  (119)

                  Όλα τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων επρόκειτο να διατηρηθεί η ισχύς των μέτρων αντιντάμπινγκ. Επίσης, τους δόθηκε προθεσμία για την υποβολή σχολίων μετά την εν λόγω κοινοποίηση. Οι παρατηρήσεις και τα σχόλια ελήφθησαν δεόντως υπόψη.

                  (120)

                  Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές ορισμένων συρμάτων από μολυβδαίνιο καταγωγής ΛΔΚ και έχουν επιβληθεί μέσω του κανονισμού (ΕΚ) αριθ. 511/2010 θα πρέπει να διατηρηθούν.

                  (121)

                  Κατά συνέπεια, θα πρέπει επίσης να διατηρηθεί η επέκταση των μέτρων για το υπό εξέταση προϊόν καταγωγής ΛΔΚ, πρώτον, στις εισαγωγές σύρματος από μολυβδαίνιο που αποστέλλονται από τη Μαλαισία (9) και, δεύτερον, στις εισαγωγές σύρματος από μολυβδαίνιο καταγωγής ΛΔΚ, που περιέχουν κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm (10) και, τρίτον, σύρματος από μολυβδαίνιο που περιέχει κατά βάρος τουλάχιστον 97 % μολυβδαίνιο, με μέγιστη διάσταση της εγκάρσιας τομής που υπερβαίνει τα 4,0 mm αλλά όχι τα 11,0 mm.

                  (122)

                  Ο παρών κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΚ) αριθ. 1225/2009,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      1.   Επιβάλλεται οριστικός δασμός αντιντάμπινγκ στις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας, το οποίο υπάγεται επί του παρόντος στον κωδικό ΣΟ ex 8102 96 00 (κωδικοί TARIC 8102960011 και 8102960019).
      2.   Ο συντελεστής του οριστικού δασμού αντιντάμπινγκ που εφαρμόζεται στην καθαρή, ελεύθερη στα σύνορα της Ευρωπαϊκής Ένωσης τιμή, πριν από τον δασμό, του προϊόντος που περιγράφεται στην παράγραφο 1 είναι 64,3 %.
      3.   Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.
      Άρθρο 2
      Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 28 Ιουνίου 2016.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 343 της 22.12.2009, σ. 51.

         (2)  Εκτελεστικός κανονισμός (ΕΕ) αριθ. 511/2010 του Συμβουλίου, της 14ης Ιουνίου 2010, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ L 150 της 16.6.2010, σ. 17).

         (3)  Εκτελεστικός κανονισμός (ΕΕ) αριθ. 14/2012 του Συμβουλίου, της 9ης Ιανουαρίου 2012, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 στις εισαγωγές ορισμένων συρμάτων από μολυβδαίνιο, προέλευσης Λαϊκής Δημοκρατίας της Κίνας, στις εισαγωγές ορισμένων συρμάτων από μολυβδαίνιο που αποστέλλονται από τη Μαλαισία, ανεξάρτητα από το εάν δηλώνονται ως καταγωγής Μαλαισίας ή όχι, και για την περάτωση της έρευνας όσον αφορά τις εισαγωγές που αποστέλλονται από την Ελβετία (ΕΕ L 8 της 12.1.2012, σ. 22).

         (4)  Εκτελεστικός κανονισμός (ΕΕ) αριθ. 871/2013 του Συμβουλίου, της 2ας Σεπτεμβρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 σχετικά με τις εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο, το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας (ΕΕ L 243 της 12.9.2013, σ. 2).

         (5)  Εκτελεστικός κανονισμός (ΕΕ) 2015/1952 της Επιτροπής, της 29ης Οκτωβρίου 2015, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 511/2010 του Συμβουλίου σε εισαγωγές σύρματος από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά δεν υπερβαίνει τα 4,0 mm, καταγωγής Λαϊκής Δημοκρατίας της Κίνας, σε εισαγωγές σύρματος από μολυβδαίνιο το οποίο περιέχει κατά βάρος τουλάχιστον 97 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 4,0 mm αλλά δεν υπερβαίνει τα 11,0 mm, καταγωγής Λαϊκής Δημοκρατίας της Κίνας (ΕΕ L 284 της 30.10.2015, σ. 100).

         (6)  Ανακοίνωση για την επικείμενη λήξη της ισχύος ορισμένων μέτρων αντιντάμπινγκ (ΕΕ C 371 της 18.10.2014, σ. 19).

         (7)  Ανακοίνωση για την έναρξη επανεξέτασης ενόψει της λήξης ισχύος των μέτρων αντιντάμπινγκ που εφαρμόζονται στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (ΕΕ C 194 της 12.6.2015, σ. 4).

         (8)  Μόνο ένας παραγωγός-εξαγωγέας συνεργάστηκε με την τελευταία έρευνα κατά της καταστρατήγησης. Κατά συνέπεια, όλα τα αριθμητικά στοιχεία που αφορούν ευαίσθητα δεδομένα έπρεπε να δοθούν υπό τη μορφή δεικτών ή υπό τη μορφή ψαλίδας για λόγους εμπιστευτικότητας.

         (*)  Η μέση τιμή δεν περιλαμβάνει τους ισχύοντες δασμούς αντιντάμπινγκ.

         (9)  Βλέπε υποσημείωση 3.

         (10)  Βλέπε υποσημείωση 4.


title: Εκτελεστικός κανονισμός (ΕΕ) αριθ. 1135/2013 της Επιτροπής, της 7ης Νοεμβρίου 2013 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Prosciutto Toscano (ΠΟΠ)]

text:
               13.11.2013

               EL

               Επίσημη Εφημερίδα της Ευρωπαϊκής Ένωσης

               L 302/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1135/2013 ΤΗΣ ΕΠΙΤΡΟΠΉΣ
   της 7ης Νοεμβρίου 2013
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Prosciutto Toscano (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης ονομασίας προέλευσης «Prosciutto Toscano», η οποία καταχωρίσθηκε δυνάμει του κανονισμού (ΕΚ) αριθ. 1263/96 της Επιτροπής (2) όπως τροποποιήθηκε από τον κανονισμό (ΕΕ) αριθ. 777/2010 (3).

               (2)

               Η αίτηση έχει στόχο την τροποποίηση των προδιαγραφών με τη διευκρίνιση ότι δεν επιτρέπεται πλέον η χρήση προσθέτων και συντηρητικών στην παραγωγή του «Prosciutto Toscano».

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να προσφύγει στη διαδικασία των άρθρων 50 έως 52 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Prosciutto Toscano» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενοποιημένο ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Νοεμβρίου 2013.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ L 163 της 2.7.1996, σ. 19.

      (3)  ΕΕ L 233 της 3.9.2010, σ. 11.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Prosciutto Toscano»:
      Δεν επιτρέπεται πλέον η χρήση προσθέτων και συντηρητικών στην παραγωγή του «Prosciutto Toscano». Η μεταποίηση του «Prosciutto Toscano» που εκτελείται σύμφωνα με την τυπική μέθοδο εγγυάται την απουσία αυτού του τύπου ουσιών. Ειδικότερα, η απαγόρευση χρήσης νιτρωδών και νιτρικών ενισχύει τον δεσμό με την ιστορική μέθοδο παραγωγής του «Prosciutto Toscano» και εξασφαλίζει την απουσία προσθέτων και συντηρητικών (E251 - E252) στο τελικό προϊόν.

      ΠΑΡΑΡΤΗΜΑ II

         Ενοποιημένο ενιαίο έγγραφο

      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)

         «PROSCIUTTO TOSCANO»

      Αριθ. ΕΚ: IT-PDO-0317-01009-2.7.2012

         ΠΓΕ ( ) ΠΟΠ (X)

      1.   Ονομασία

      «Prosciutto Toscano»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

                  Κλάση 1.2.

                  Προϊόντα κρέατος (μαγειρευτά, παστά, καπνιστά κ.λπ.)

            3.2.   Περιγραφή του προϊόντος για το οποίο ισχύει η ονομασία υπό 1

      Κατά τη διάθεσή του στην κατανάλωση το προϊόν «Prosciutto Toscano» παρουσιάζει τα ακόλουθα φυσικά, οργανοληπτικά, χημικά και φυσικοχημικά χαρακτηριστικά: σχήμα στρογγυλεμένο τοξωτό στην κορυφή λόγω της παρουσίας μιας στεφάνης από κρέας που δεν υπερβαίνει την κεφαλή του μηριαίου οστού περισσότερο από 8 cm· το βάρος κυμαίνεται μεταξύ 8-9 kg και πάντως δεν είναι ποτέ μικρότερο των 7,5 kg· στην τομή το χρώμα της σάρκας κυμαίνεται από έντονο κόκκινο σε ανοιχτό κόκκινο με αραιή παρουσία λίπους ενσωματωμένου στη μυϊκή μάζα· το υποδόριο λίπος έχει λευκό χρώμα με ελαφρές ροδόχρωμες νευρώσεις, είναι συμπαγές, χωρίς γραμμές αποκόλλησης μεταξύ των στρώσεων και έχει καλή πρόσφυση στην υποκείμενη μυϊκή επιφάνεια. Το «Prosciutto Toscano» μπορεί να διατεθεί στην κατανάλωση εντός μέγιστου χρονικού διαστήματος 30 μηνών μετά την έναρξη της μεταποίησης των νωπών μηρών. Μπορεί επίσης να διατεθεί στο εμπόριο χωρίς κόκαλο, σε τεμάχια, δηλαδή κομμένο σε τεμάχια μεταβλητού σχήματος και βάρους, ή σε φέτες.
      Η γεύση είναι λεπτή, με τυπική γευστικότητα, και το άρωμα έντονο και χαρακτηριστικό οφειλόμενο στις παραδοσιακές μεθόδους επεξεργασίας και ωρίμασης.
      Παρουσιάζει τα ακόλουθα φυσικοχημικά χαρακτηριστικά:

                  Αλάτι (εκφραζόμενο σε NaCl)

                  %

                  μέγιστο 8,3

                  Υγρασία μυϊκού ιστού

                  %

                  μέγιστο 61,0

                  Δείκτης πρωτεόλυσης

                  %

                  μέγιστο 30,0

            3.3.   Πρώτες ύλες (μόνο για μεταποιημένα προϊόντα)

      Οι νωποί μηροί που χρησιμοποιούνται για την παραγωγή του «Prosciutto Toscano» προέρχονται από χοίρους που έχουν γεννηθεί, εκτραφεί και σφαγεί στην οριοθετούμενη στο σημείο 4 του παρόντος εγγράφου γεωγραφική περιοχή. Οι χοίροι πρέπει να έχουν ελάχιστο βάρος 160 kg (± 10 %) και ελάχιστη ηλικία εννέα μηνών. Το «Prosciutto Toscano» προέρχεται από νωπούς μηρούς βαρέων χοίρων καθαρόαιμων φυλών ή προερχόμενων από τις παραδοσιακές βασικές φυλές, Large White και Landrace. Το βάρος του νωπού ξακρισμένου μηρού δεν πρέπει να είναι μικρότερο από 11,8 kg.
      3.4.   Ζωοτροφές (μόνο για προϊόντα ζωικής προέλευσης)

      Οι χρησιμοποιούμενες ζωοτροφές προέρχονται κυρίως από την οριοθετούμενη στο σημείο 4 του παρόντος ενιαίου εγγράφου γεωγραφική περιοχή, η οποία αντιστοιχεί σε αυτήν της εκτροφής των χοίρων, δεδομένου ότι αποτελούν αντικείμενο διαχείρισης στηριζόμενης σε ολοκληρωμένο σύστημα, ειδικό για τον κλάδο.
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Οι ειδικές φάσεις της παραγωγής του «Prosciutto Toscano» — αλάτιση, ξήρανση, επικάλυψη με λίπος και ωρίμαση — πρέπει να εκτελούνται εντός της παραδοσιακής περιοχής παραγωγής η οποία περιλαμβάνει όλο το έδαφος της περιοχής της Τοσκάνης.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      Όλοι οι τύποι του προϊόντος χωρίς κόκαλο, τεμαχισμένου σε μερίδες ή σε φέτες, οι οποίες έχουν προηγουμένως επισημανθεί, πρέπει να διατίθενται στο εμπόριο μετά από συσκευασία σε περιέκτες ή συσκευασίες κατάλληλες για τρόφιμα προσαρμοσμένες στο προϊόν και σφραγισμένες με τον ενδεδειγμένο τρόπο. Ο τεμαχισμός σε φέτες του «Prosciutto Toscano» και η σχετική συσκευασία πρέπει να εκτελούνται στο τέλος της εργασίας ωρίμασης, στην οριοθετούμενη στο σημείο 4 γεωγραφική περιοχή παραγωγής, προκειμένου να εξασφαλιστεί η τήρηση των διάφορων προθεσμιών ωρίμασης που προβλέπονται για το τεμαχισμένο σε φέτες προϊόν και η διατήρηση των χαρακτηριστικών όσον αφορά την υγρασία και την εμφάνιση του μυϊκού και του λιπώδους ιστού της φέτας, που περιγράφονται στο σημείο 3.2. Η διατήρηση των μηρών χωρίς κόκαλο που προορίζονται για τεμαχισμό σε φέτες ή σε μερίδες σε μη καθορισμένα χρονικά διαστήματα και σε περιβαλλοντικές συνθήκες διαφορετικές από τις προβλεπόμενες θα μπορούσε να έχει ως αποτέλεσμα την εμφάνιση χαρακτηριστικών που έρχονται σε αντίθεση με αυτά για τα οποία είναι γνωστό το προϊόν «Prosciutto Toscano», όπως εμφάνιση ανώμαλων ευρωτομυκήτων, ανώμαλη υποβάθμιση των πρωτεϊνών και επακόλουθη διακύμανση του δείκτη πρωτεόλυσης, ή ακόμη τάγγισμα του λιπώδους τμήματος, τέτοια ώστε να δημιουργηθούν οσμές και γεύσεις διαφορετικές από αυτές που παραδοσιακά εκτιμώνται από τους καταναλωτές. Επιπλέον, η έκθεση του σαρκώδους τμήματος και της φέτας στον αέρα, πριν από τη συσκευασία, μπορεί να προκαλέσει έντονη οξείδωση της βρώσιμης επιφάνειας με επακόλουθο τον καστανόχρωμο χρωματισμό του κρέατος, την ξήρανση του επιφανειακού τμήματος της εκτεθειμένης μυϊκής μάζας ή πλαδαρότητα του κρέατος, όταν επικρατεί υπερβολική υγρασία.
      3.7.   Ειδικοί κανόνες για την επισήμανση

      Η προστατευόμενη ονομασία προέλευσης «Prosciutto Toscano» πρέπει να αναγράφεται με ευανάγνωστους και ανεξίτηλους χαρακτήρες, διακρινόμενη σαφώς από κάθε άλλη ένδειξη που αναγράφεται στην ετικέτα και συνοδευόμενη απευθείας από την ένδειξη «Denominazione di Origine Protetta» (προστατευόμενη ονομασία προέλευσης) ή από το αρκτικόλεξο «D.O.P.» (ΠΟΠ). Απαγορεύεται η προσθήκη κάθε άλλου χαρακτηρισμού ο οποίος δεν προβλέπεται ρητά. Επιτρέπεται ωστόσο να εμφαίνονται το όνομα και η έδρα ή το σήμα ιδιωτικής επιχείρησης, εφόσον δεν έχουν εγκωμιαστικό χαρακτήρα και δεν παραπλανούν τον αγοραστή. Επίσης, επιτρέπεται να αναγράφεται στον μηρό το όνομα του χοιροτροφείου από το οποίο προήλθε το προϊόν, υπό τον όρο ότι η πρώτη ύλη προέρχεται στο σύνολό της από την εν λόγω επιχείρηση.
      4.   Συνοπτική οριοθέτηση της γεωγραφικής περιοχής

      Τα χοιροτροφεία που προορίζονται για την παραγωγή του «Prosciutto Toscano» πρέπει να είναι εγκατεστημένα στο έδαφος των περιφερειών Lombardia, Emilia Romagna, Marche, Umbria, Lazio και Toscana. Το «Prosciutto Toscano» μεταποιείται, τεμαχίζεται σε φέτες και συσκευάζεται στην παραδοσιακή περιοχή παραγωγής που περιλαμβάνει το σύνολο του εδάφους της περιφέρειας Toscana.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Οι περιβαλλοντικοί παράγοντες συνδέονται στενά με τα χαρακτηριστικά της περιοχής παραγωγής, όπου επικρατούν κοιλάδες δροσερές και πλούσιες σε νερό και λόφοι με δασώδη βλάστηση, που έχουν καθοριστική επίδραση στο κλίμα και στα χαρακτηριστικά του τελικού προϊόντος. Η επιτόπια παραγωγή του «Prosciutto Toscano» αιτιολογείται από τις συνθήκες της οριοθετημένης μικροπεριοχής: η περιφέρεια της Τοσκάνης, λόγω μορφής και γεωγραφικών χαρακτηριστικών, είναι ιδανική για την παραγωγή χοιρομεριών ποιότητας. Αλλά και το κλίμα, πολύ διαφορετικό από αυτό των γειτονικών περιοχών, είναι ιδιαιτέρως κατάλληλο για τη βέλτιστη ωρίμαση του προϊόντος. Ευνοεί τη δημιουργία ενός άριστου συνδυασμού μεταξύ περιβάλλοντος και τυπικών προϊόντων της περιοχής, καθώς επιτρέπει την αργή ωρίμαση με υγιεινό τρόπο προϊόντων όπως είναι το κρασί, το ελαιόλαδο, το τυρί και, φυσικά, το χοιρομέρι. Στο συγκεκριμένο αυτό περιβάλλον η ανθρώπινη δραστηριότητα επέτρεψε να παγιωθούν ειδικές τεχνικές μεταποίησης για το ξάκρισμα ή την αλάτιση των χοιρομεριών που είναι καλύτερα προσαρμοσμένες στα χαρακτηριστικά του περιβάλλοντος και έχουν διαφυλαχθεί έως σήμερα, επηρεάζοντας με καθοριστικό τρόπο τα χαρακτηριστικά του «Prosciutto Toscano» που αναφέρθηκαν στο σημείο 3.2.
      5.2.   Ιδιοτυπία του προϊόντος

      Το «Prosciutto Toscano» διακρίνεται από το χαρακτηριστικό του άρωμα, τη λεπτή γεύση και την τυπική γευστικότητά του.
      Το «Prosciutto Toscano» είναι ωμό χοιρομέρι του οποίου η περίοδος ωρίμασης, από την αλάτιση έως την εμπορία, πρέπει να διαρκεί τουλάχιστον 10 μήνες, για τα χοιρομέρια τελικού βάρους 7,5 έως 8,5 kg και τουλάχιστον 12 μήνες, για αυτά που έχουν βάρος μεγαλύτερο των 8,5 kg. Το «Prosciutto Toscano» που προορίζεται για τεμαχισμό σε φέτες πρέπει να υποβάλλεται σε ωρίμαση δύο επιπλέον μηνών σε σχέση με τις προαναφερόμενες ενδείξεις, δηλαδή τουλάχιστον επί 12 μήνες, εάν το βάρος είναι 7,5 έως 8,5 kg, και τουλάχιστον 14 μήνες όταν το βάρος υπερβαίνει τα 8,5 kg.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

      Το κλίμα της περιοχής παραγωγής επιτρέπει να λαμβάνονται γεωργικά προϊόντα διατροφής πολύ μεγάλης αξίας, ενώ ταυτοχρόνως ευνοεί και χαρακτηρίζει τις διαδικασίες ωρίμασης και τελειοποίησης του «Prosciutto Toscano». Ιστορικά, έχει αποδειχθεί ο βαθύς και στενός δεσμός που συνδέει τα προϊόντα της γης και αυτά που προκύπτουν από τη μεταποίησή τους, αφενός, και τις περιοχές αναφοράς, αφετέρου, δεσμός που έχει εδραιωθεί και παγιωθεί με την εξέλιξη των κοινωνικών, οικονομικών και παραγωγικών παραγόντων αλλά και της ανθρώπινης πείρας, που με την πάροδο των αιώνων αυξήθηκε και εμπλουτίστηκε. Όσον αφορά την οριοθετημένη περιοχή προέλευσης της πρώτης ύλης, οι παράγοντες που συνδέονται με τη γεωγραφία, το περιβάλλον και την πείρα που έχει συσσωρευτεί σε θέματα παραγωγής στο κτηνοτροφικό κλάδο είναι εξαιρετικά σταθεροί και χαρακτηριστικοί. Στην περιοχή εφοδιασμού σε πρώτη ύλη, η εξέλιξη της ζωοτεχνίας συνδέεται με την ευρεία διάδοση της καλλιέργειας σιτηρών και με τα συστήματα μεταποίησης που ευνόησαν τη χοιροτροφία.
      Όσον αφορά την περιοχή μεταποίησης που είναι πιο περιορισμένη, ο συνδυασμός των περιβαλλοντικών, κλιματικών, φυσικών και ανθρώπινων παραγόντων δημιουργεί ένα μοναδικό σύνολο που επέτρεψε την κωδικοποίηση της παραδοσιακής μεθόδου μεταποίησης καθώς καθόρισε τις ειδικές τεχνικές για την επίτευξη των χαρακτηριστικών της ΠΟΠ «Prosciutto Toscano». Το χαρακτηριστικό άρωμα και γεύση οφείλονται στις ειδικές τεχνικές μεταποίησης που ρυθμίζονται κανονιστικά από τον 15ο αιώνα και προβλέπουν ιδίως: το ιδιαίτερο τοξωτό ξάκρισμα που διακρίνεται από την κοπή σε σχήμα V που ξεκινάει από την αρχή του ποδιού και η οποία επιτρέπει την πιο αποτελεσματική και πιο εκτεταμένη χρονικά ξήρανση του κρέατος κατά τη διάρκεια της αλιπάστωσης· την ξηρή αλάτιση με αλάτι, πιπέρι και φυσικά αρωματικά φυτά· την επάλειψη με λίπος, πάντοτε με πιπέρι και φυσικά αρωματικά φυτά και, τέλος, την ωρίμαση, που επωφελείται από τις περιβαλλοντικές συνθήκες της περιοχής παραγωγής. Χάρη στη μακρόχρονη ωρίμαση, η οποία εκθέτει τους μηρούς στη φυσική υγρασία, συνδυασμένη με τη χρήση, σύμφωνα με τις τοπικές συνήθειες, πιπεριού και αρωματικών φυτών χρησιμοποιούμενων κατά τις φάσεις της αλάτισης και της επάλειψης με λίπος, το προϊόν αποκτά το πλούσιο άρωμα και τη λεπτή γεύση του, που προσδίδουν στο «Prosciutto Toscano» την τυπική γευστικότητά του.

         Παραπομπή στη δημοσίευση των προδιαγραφών

      [Άρθρο 5 παράγραφος 7 του κανονισμού (ΕΚ) αριθ. 510/2006]
      Το κείμενο των προδιαγραφών μπορεί να αναζητηθεί στο διαδίκτυο:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      ή απευθείας στην αρχική σελίδα του δικτυακού τόπου του Υπουργείου Πολιτικών Γεωργίας, Τροφίμων και Δασών (www.politicheagricole.it) — επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».

         (1)  ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).